Penyamun gagal larikan wang ATM

Seorang lelaki gagal melarikan wang dalam sebuah mesin pengeluaran wang automatik (ATM) dengan menggunakan mesin pencanai (grinding machine) dalam satu kejadian di sebuah bank, di Tanah Merah, Kelantan, awal pagi tadi.

Ketua Polis Daerah Tanah Merah Superintendan Wan Zulfikri Wan Othman berkata kejadian itu dilaporkan pihak bank terbabit pada 7.16 pagi selepas menyedari salah sebuah ATM di premis itu rosak serta terdapat kesan dicanai di bahagian bawah.

Beliau berkata semakan menerusi rakaman kamera litar tertutup (CCTV) di luar premis itu menunjukkan seorang lelaki dilihat berjalan kaki dengan membawa sebuah kerusi plastik memasuki ruang menempatkan mesin ATM pada pukul 1.59 pagi.

“Suspek turut bertindak menutup CCTV dengan menggunakan pita pelekat selain kertas minyak pada pintu utama ruang berkenaan bagi mengelak perbuatannya dilihat.

“Suspek didapati berusaha hampir dua jam untuk cuba melarikan wang tunai di mesin ATM terbabit sebelum keluar semula pada 3.15 pagi dengan menggalas beg,” katanya kepada pemberita, di sini hari ini.

Wan Zulfikri berkata kes sedang disiasat mengikut Seksyen 380/511 Kanun Keseksaan. – Bernama


Tiga hari tak jamah nasi, ibu tunggal kibarkan bendera putih

Selepas tiga hari tidak menjamah nasi sebaliknya hanya memakan biskut bersama anak perempuannya, seorang ibu tunggal akhirnya mengibarkan bendera putih di hadapan rumahnya sebagai tanda memerlukan pertolongan daripada orang ramai.

Rohayah Che Samah, 50, berkata dia bertindak demikian kerana keadaannya yang semakin kekurangan wang simpanan untuk meneruskan kehidupan seharian malah turut kehabisan beras sejak tiga hari lepas.

Dia yang tinggal bersama anak perempuan bongsunya, Amalina Kamaraddin, 14, berkata mereka hanya mengisi perut dengan biskut serta sumbangan makanan seperti kek yang diberikan jiran sejak ‘terputus’ bekalan beras.

“Saya pasang bendera putih selepas adik perempuan suruh berbuat demikian sebab saya selalu ceritakan masalah dialami kepadanya. Jadi, dia sarankan kepada saya gantung bendera putih supaya ada orang akan datang untuk tolong.

“Ikutkan saya pun tidak tahu mengenai (kempen) bendera putih ini. Alhamdulillah, selepas saya gantung ada pihak yang datang menghulurkan bantuan,” katanya ketika ditemui pemberita di rumahnya, di Kota Bharu, hari ini.

Memetik laporan Bernama, Rohayah bersama Amalina menetap di sebuah rumah sewa berkeluasan kira-kira 300 kaki persegi di Kampung Pulau Kundor, Pengkalan Chepa, dekat Kota Bharu.

Ibu kepada enam orang anak itu berkata ketika ini, dia juga mengalami masalah kewangan kerana hanya bergantung kepada upah mewarna batik dengan bayaran RM2 untuk sehelai kain.

“Paling banyak dalam sehari pun saya terima upah untuk tujuh helai kain batik, tambahan dengan Fasa Satu dalam Pelan Pemulihan Negara (PPN) ini tidak banyak kain batik yang perlu diwarnakan.

“Anak-anak yang lain semua berada di Kuala Lumpur dan mereka juga tidak dapat membantu saya sebab masing-masing bekerja biasa sahaja dan turut terjejas pendapatan akibat pandemik Covid-19,” katanya.

Menurut Rohayah, lebih merumitkan keadaan apabila dia tidak layak menerima bantuan daripada pihak berkuasa kerana tidak mempunyai surat penceraian rasmi.

Terdahulu, Pusat Khidmat Parlimen Pengkalan Chepa ke rumahnya bagi memberikan sumbangan wang serta bekalan makanan kepada Rohayah selepas kibaran bendera putih di hadapan rumahnya tular menerusi WhatsApp dan Facebook, sejak pagi tadi.

Sumbangan itu disampaikan kepada Rohayah melalui Pegawai Khas Ahli Parlimen Pengkalan Chepa Muhammad Abdul Munib Zakaria. Turut hadir Setiausaha Dewan Undangan Negeri (DUN) Kijang Muhammad Sulaiman dan Penghulu Mukim Pulau Kundor Rosli Mat Hussin.

Kempen kibarkan bendera putih di hadapan rumah sekiranya terputus bekalan makanan mula mendapat perhatian warganet sejak beberapa hari lalu.

Kempen yang disambut baik pengguna media sosial itu bermatlamat bagi membantu individu yang terkesan akibat pandemik Covid-19 namun malu menyatakannya secara terbuka.

Ia juga diharapkan memberi isyarat kepada pihak tertentu mahupun orang sekeliling supaya dapat membantu mereka yang memerlukan dalam apa-apa bantuan dengan kadar segera.


Negara rekod aliran wang keluar RM103.2 bilion setakat Sept: Zafrul

Aliran wang kuar negara yang direkodkan setakat September tahun ini adalah sebanyak RM103.2 bilion, kata Tengku Datuk Seri Zafrul Tengku Abdul Aziz.

Menteri Kewangan itu berkata jumlah tersebut meliputi transaksi berjumlah RM80.9 bilion membabitkan bayaran pampasan pekerja sebanyak RM9.7 bilion dan bayaran pendapatan pelaburan bernilai RM71.2 bilion.

“Tahun lalu, aliran wang keluar Malaysia bagi akaun primer dan sekunder adalah berjumlah RM112.3 bilion.

“Ini merangkumi transaksi seperti bayaran pampasan pekerja berjumlah RM14.1 bilion serta pendapatan pelaburan sebanyak RM68.4 bilion, termasuk penghantaran balik keuntungan dan dividen oleh pelabur asing di Malaysia,” katanya dalam jawapan bertulis di Dewan Rakyat.

Ahli Parlimen Bukit Bintang, Fong Kui Lun (DAP) dalam soalannya meminta kerajaan menyatakan jumlah aliran wang keluar dari Malaysia sepanjang tahun lalu dan tahun ini.

Dalam pada itu, Tengku Zafrul berkata, jumlah kutipan hasil daripada levi keuntungan luar biasa ke atas kelapa sawit, levi kenderaan barang, levi pelepasan dan levi pekerja asing adalah berjumlah RM2.2 bilion, tahun lalu.

Beliau berkata, jumlah itu meliputi satu peratus daripada nilai keseluruhan kutipan hasil Kerajaan Persekutuan.

“Walaupun ini dilihat kecil dalam menyumbang kepada kutipan hasil negara, ia masih membantu membiayai perbelanjaan operasi kerajaan.

“Setiap kutipan akan dimasukkan ke dalam Kumpulan Wang Disatukan dan disalurkan kepada perbelanjaan seperti emolumen, bayaran khidmat hutang dan persaraan,” katanya.


Shahidan bidas Zahid, tegaskan perlu sokong kerajaan PN sampai PRU

Pengerusi Majlis Ahli Parlimen Perikatan Nasional (PNBBC) Datuk Seri Shahidan Kassim membidas Presiden UMNO Datuk Seri Ahmad Zahid Hamidi supaya tidak memecahbelahkan parti dengan membuat keputusan yang boleh merosakan kerajaan Perikatan Nasional (PN) yang turut dianggotai oleh UMNO.

Tegas Ahli Parlimen Arau itu, tindak tanduk Zahid kebelakangan ini juga tidak mencerminkan semangat kebersamaan UMNO di dalam kerajaan PN.

Katanya, perilaku Zahid kini condong ke arah menyokong blok pembangkang terutamanya Presiden PKR Datuk Seri Anwar Ibrahim.

“Kerajaaan sekarang adalah sebahagian daripada kita. Saya rasa kita patut bercakap bukan Anwar, sebagai kerajaan bersama, kita kena teruslah maklum kepada kerajaan sekarang dibuat (sidang Dewan Rakyat) dalam tempoh sekian-sekian tapi sebaliknya berlaku,” katanya dalam sidang media khas hari ini.

Beliau mengulas berhubung notis 14 hari yang dikeluarkan oleh Zahid bagi meminta kerajaan mengadakan sidang Dewan Rakyat.

Mengulas lanjut mengenai saranan membuka Parlimen, Shahidan berkata beliau bersetuju tetapi ia perlu mengikut tatacara undang-undang dan Perlembagaan sedia ada.

“Kerana ia perlu ada notis 28 hari dan dalam tempoh tersebut Parlimen boleh buat persediaan… tanya soalan, bawa usul dan sebagainya… jadi kita segera itu dengan mengikut peraturan kalau segera dengan tidak mengikut peraturan tidak bolehlah.

“Kita perlu elakkan daripada pertikaian mengenai undang-undang ini dan untuk Biro Politik UMNO keluarkan kenyataan bagi tempoh 14 hari (buka Parlimen) adalah tak tepat,” katanya.

Soalnya selepas 14 hari Parlimen tidak bersidang adakah UMNO akan menggugut kerajaan PN meskipun kebanyakan Menteri dan Timbalan Menteri adalah daripada UMNO,

“Selepas 14 hari Parlimen tak bersidang kita nak buat apa nak ugut keluar, padahal saya pegang kepada kerajaan sekarang dibentuk oleh Ahli Parlimen bukan oleh parti, kalau kerajaan sekarang dibentuk oleh Ahli Parlimen mereka perlu dibagitau lah,” katanya.

Dalam pada itu beliau mengingatkan Zahid bahawa kerajaan PN perlu disokong sehingga Pilihan Raya Umum (PRU) nanti.

“Kita dah nyatakan sebelum ini bahawa sokong kerajaan PN sampai PRU, kalau kita keluar (sekarang) salah… kena sokong kerajaan sampai PRU.

“Dan keputusan NO Anwar, NO DAP adalah sekarang tetapi untuk tidak bersama PN adalah masa PRU, ini bermakna pada masa ini UMNO kena bekerjasama dengan Bersatu, PAS, bukan bergaduh sekarang… apa untung,” katanya.

Justeru, beliau memohon semua pihak untuk menyatakan sokongan dan iltizam kepada kerajaan PN dibawah pimpinan Tan Sri Muhyiddin Yassin.

“Apa yang UMNO dapat tak untung… jadi saya seru semua pihak agar rasional supaya terus memberi sokongan kepada kerajaan PN ini jalan terbaik untuk selesaikan masalah kita.

“Tukar PM kita tak boleh selesai masalah, kita bagi peluang kepada PM untuk buat yang terbaik bukan tak puas hati tukar kerajaan apa yang kita dapat kerugian adalah,” katanya.


Sekolah tak wajib lagi periksa suhu badan mulai esok: KPM

Pemeriksaan suhu badan di premis institusi pendidikan di bawah Kementerian Pendidikan (KPM) tidak diwajibkan berkuat kuasa esok, kata kemnterian itu dalam satu kenyataan hari ini.

Bagaimanapun, KPM berkata semua guru, anggota kumpulan pelaksana (AKP), pekerja perkhidmatan sokongan dan pelawat masih diwajibkan mengimbas kod QR melalui aplikasi MySejahtera sebelum memasuki premis berkenaan.

“Sebagai langkah keselamatan, ibu bapa atau penjaga dimohon supaya memastikan anak atau anak jagaan mereka berada dalam keadaan sihat dan tidak bergejala sebelum hadir ke sekolah,” menurut kenyataan itu.

Ketetapan itu dibuat susulan pengumuman Menteri Kanan Pertahanan Datuk Seri Hishammuddin Hussein pada Selasa berkaitan pemansuhan prosedur operasi standard (SOP) pemeriksaan suhu badan dan buku rekod mendaftar masuk di premis bermula esok.

KPM berkata murid yang bergejala atau mempunyai ahli keluarga yang disahkan positif serta tinggal serumah, tidak dibenarkan hadir ke sekolah.

Menurutnya tahap kesihatan murid di sekolah akan dipantau secara berterusan bagi memastikan murid yang bergejala diasingkan di bilik isolasi untuk tindakan selanjutnya.

“KPM juga menyarankan agar ketetapan ini turut terpakai di semua institusi pendidikan yang tidak berdaftar dengan KPM,” katanya.


PAS arah ahli seluruh negara munajat supaya PN capai kemenangan

Kepemimpinan PAS telah mengeluarkan arahan kepada semua ahlinya di seluruh negara supaya bermunajat kepada Allah supaya memberi kemenangan kepada Perikatan nasional (PN) pada Pilihan Raya Negeri (PRN) Johor, esok.

Timbalan Presiden PAS Datuk Seri Tuan Ibrahim Tuan Man berkata bermunajat dan berdoa kepada Allah adalah langkah terakhir setelah semua usaha dilakukan oleh gerak kerja untuk memastikan kemenangan PN pada pilihan raya itu.

Berucap pada Pentas Presiden Perikatan Nasional di Bilik Gerakan Zon Utara, di Pusat Perniagaan Pagoh Jaya, Pagoh, malam ini, beliau juga memberitahu bahawa dalam kalangan ahli Dewan Ulama PAS Pusat juga senantiasa bersolat hajat supaya PN mencapai kejayaan.

“Pemimpin dan ahli PAS bermunajat tiap-tiap malam semoga Allah Taala memberi kesabaran, ketabahan hingga kita (PN) mencapai kemenangan,” katanya.

Tuan Ibrahim juga mengingatkan sehebat mana pun negara, tetapi jika sifat kemanusiaannya telah hancur, maka ia tidak bermakna kepada negara tersebut.

“Dan kita harus faham bahawa orang ramai akan hidup mengikut corak hidup pemimpin. Pemimpin menentukan hala tuju. Ke mana kita nak bawa negeri Johor ini.

“Hebat macam mana sekali pun… kaya macam mana negara, besar macam mana negara… maju macam mana sekalipun, kalau berlaku rasuah, penyelewengan, korupsi, maka dia sebenar sedang menuju kehancuran,” katanya.

Ahli Parlimen Kubang Kerian itu turut terpegun melihat sambutan amat menggalakkan rakyat dan bangsa Johor kepada PN ketika berkunjung ke seluruh negeri itu ketika kempen PRN diadakan.

“Saya turun ke 100 kawasan di Johor dalam tempoh kempen PRN… saya nak beritahu, respond rakyat sangat positif kepada Perikatan Nasional.

“Saya jumpa masyarakat Orang Asli berjumpa dengan Tok Batin mereka, saya jumpa dengan pengundi-pengundi Tionghua, saya jumpa juga pengundi-pengundi India… di samping pengundi Melayu.

“Saya dapati mood rakyat sekarang di mana-mana mereka ingin tunggu saat bagi mengangkat dan menobatkan kemenangan Perikatan Nasional insya-Allah,” katanya pada majlis yang turut dihadiri Pengerusi PN Tan Sri Muhyiddin Yassin.

Cuma, Tuan Ibrahim mengingatkan bahawa PRN ini ibarat bermain bola, selagi wisel penamat tidak ditiup selagi itu kita belum boleh meraikan kemenangan.

Katanya dalam tempoh kempen PRN Johor beliau melihat hubungan kerjasama antara PAS, Bersatu dan Gerakan amat erat dan cukup hebat bagi memenangkan calon-calon PN.

“Saya turun gerak kerja bersama-sama dengan rakan-rakan daripada parti Bersatu, Gerakan. Kali ini kita nampak hubungan kita sangat kuat.

“Dan mereka seronok bekerjasama hingga tak ada apa yang menjadi masalah di kalangan petugas-petugas parti kita apa yang penting kita harus akui bahawa dalam gerak kerja kita setelah kita berusaha dengan tenaga kita, ikhtiar dengan akal fikiran kita… kita berdoa mohon kepada Allah Taala meletakkan kemenangan kepada kita.

“Setelah kita laluinya kita serah kepada Allah Subhanahuwataala. Allah Taala mengajar kita ketentuan milik Allah… kemenangan merupakan pertolongan Allah. Tanpa pertolongan Allah tidak mungkin kita boleh mencapai kemenangan. Hebat kita macam mana sekalipun tanpa pertolongan Allah tidak akan mencapai kemenangan,” katanya.


Thailand benar pelancong asing tinggal lebih lama mulai 1 Oktober

Pusat Pentadbiran Situasi Covid-19 (CCSA) Thailand meluluskan tempoh penginapan lebih lama untuk pelancong dari 1 Oktober 2022 hingga 31 Mac tahun depan, kata jurucakap CCSA Dr Taweesin Visanuyothin.

Langkah yang dicadangkan oleh Kementerian Pelancongan dan Sukan itu bertujuan menggiatkan semula industri pelancongan memandangkan situasi Covid-19 di Thailand dan peringkat global, semakin pulih.

Warga asing dari 18 negara yang memasuki Thailand di bawah skim visa ketika ketibaan akan dibenarkan melanjutkan tempoh penginapan mereka daripada 15 hari kepada 30 hari.

Manakala mereka dari 50 negara yang kini mendapat 30 hari di bawah skim pengecualian visa akan dibenar tinggal selama 45 hari.

Taweesin berkata CCSA telah meminta Kementerian Dalam Negeri dan Luar, Biro Imigresen dan agensi lain yang berkaitan untuk menyesuaikan prosedur mereka bagi mematuhi pelanjutan ini.

Awal bulan ini, Menteri Pelancongan dan Sukan Phiphat Ratchakitprakarn berkata kira-kira 1.07 juta pelancong asing telah memasuki Thailand pada Julai, yang merupakan kali pertama ketibaan bulanan melebihi satu juta sejak wabak itu bermula 2020 lalu.

Phiphat menjangkakan kira-kira sejuta ketibaan asing pada Ogos dan September dan percaya jumlah itu akan meningkat kepada 1.5 juta sebulan dari Oktober hingga Disember.

Beliau yakin jumlah pelancong asing yang tiba di Thailand pada 2022 akan melebihi 10 juta.

Taweesin juga berkata kerajaan bercadang untuk mengisytiharkan Covid-19 sebagai endemik pada Oktober, sebaik sahaja CCSA dibubarkan.

Beliau berkata keputusan mengisytiharkan penyakit itu sebagai endemik adalah berdasarkan jumlah kes baharu yang disahkan dan kematian yang agak rendah.

Kementerian Kesihatan Awam Thailand melaporkan dalam tempoh 24 jam semalam (20 Ogos) 1,902 pesakit Covid-19 telah dimasukkan ke hospital, manakala 29 kematian dicatat. – Agensi


Indonesia catat kes harian tertinggi, 15,308 jangkitan baharu Covid-19

Indonesia hari ini sekali lagi merekodkan kes harian tertinggi dengan 15,308 individu dijangkiti Covid-19 sementara 303 kematian lagi dicatatkan, lapor Badan Nasional Pengurusan Bencana Indonesia.

Jumlah keseluruhan kes positif di negara ke empat paling ramai penduduk di dunia itu meningkat kepada 2,033,421, dengan 1,817,303 pesakit dilaporkan sembuh.

Jumlah kematian juga meningkat kepada 55,594 orang.

Dua hari lalu, Kementerian Kesihatan Indonesia melaporkan jangkitan baharu yang direkodkan adalah 14,536 kes dengan 294 kematian.

Ketika komuniti perubatan menggesa sekatan sosial diperluas, Presiden Joko Widodo bagaimanapun menganggap sekatan peringkat kejiranan masih merupakan langkah bersesuaian dalam keadaan semasa untuk mengawal Covid-19 kerana tidak menjejaskan sektor ekonomi rakyat.

Sambil menggesa orang ramai mendapatkan vaksin jika berpeluang beliau berkata:

“Jangan tolak… tidak ada agama yang melarang vaksin demi untuk keselamatan. Vaksin adalah pilihan terbaik buat masa ini.”.

Kes jangkitan Covid-19 di Indonesia memperlihatkan peningkatan sejak beberapa minggu ini – dengan menyalahkan pergerakan orang ramai ketika cuti sambutan Hari Raya Puasa yang lalu, dan kewujudan varian Delta yang pertama kali ditemukan di India.

Pertubuhan Kesihatan Sedunia (WHO) minggu lalu memberi amaran peningkatan drastik kadar penggunaan katil hospital di Indonesia menjadi perhatian utama dan memerlukan langkah kesihatan dan sosial masyarakat yang lebih ketat, termasuk sekatan sosial berskala besar.

Kerajaan Indonesia sebelum ini menolak sekatan dan penutupan berskala besar kerana bimbang akan memberi kesan kepada ekonomi. Pejabat, restoran, pusat beli-belah dan tempat ibadat tetap dibuka.

“Situasi amat membimbangkan. Kami berdepan gelombang kedua Covid-19 dengan varian yang sangat mudah menular, manakala orang ramai pula kurang memberi perhatian kepada protokol kesihatan,” kata Ahli Epidemiologi Universiti Gajah Mada Riris Andono Ahmad. – Agensi


Larry Sng masih Presiden PBM, bukan Zuraida, kata ROS

Jabatan Pendaftaran Pertubuhan (ROS) mengesahkan Datuk Larry Sng Wei Shien masih lagi Presiden Parti Bangsa Malaysia (PBM) berdasarkan rekod yang ada di jabatan itu.

Ketua Pengarahnya Mohd Nawardi Saad berkata berdasarkan rekod, Larry masih Presiden dan jika ada pertikaian mengenai jawatan itu, ia perlu diselesaikan di peringkat parti.

Katanya, pertikaian mengenai jawatan Presiden itu adalah hal dalaman parti dan tidak membabitkan ROS.

“Itu hal dalaman parti mereka, jika ada pertikaian mereka kena selesaikan sendiri dan ini tidak membabitkan ROS,” katanya menurut laporan BH hari ini (30 Oktober 2022).

Beliau mengulas krisis dalam ‘dua presiden’ PBM selepas Larry yang juga penyandang kerusi Parlimen Julau mengisytiharkan dirinya masih Presiden parti itu.

Namun, Khamis lalu Timbalan Presiden PBM, Haniza Mohamed Talha mendakwa bekas Ahli Parlimen Ampang Datuk Zuraida Kamaruddin sebagai presiden PBM yang sah selepas diumumkan pada Persidangan Agung Tahunan Parti Bangsa Malaysia pada 7 Oktober lalu.

Larry pula mendakwa beliau tidak pernah meletak atau melepaskan jawatan sebagai presiden parti itu selain memaklumkan akan bertanding menggunakan lambang parti PBM pada Pilihan Raya Umum ke-15 akan datang.

Beliau menegaskan masih presiden parti yang sah seperti dalam rekod ROS yang mana beliau dipilih sebagai presiden pada mesyuarat khas persidangan agung parti itu bagi penggal 2021-2024 yang berlangsung di Sibu, Sarawak pada 8 Januari lalu.

Semalam, Larry turut menggantung 13 Ahli Majlis Tertinggi PBM iaitu Zuraida; Haniza; Dr Daroyah Alwi; Rahimah Majid; Dr Sathiskumar Govindaraju; Muhammad Saiful Bahari Sahari; Na’im Brundage; Abdul Aziz Abdul Kadir; Zakaria Abdul Rahim; Muniraa Abu Bakar; Datuk Chua Lian Chye; Datuk Roger Tan Seng Huat dan Albakri Salim.

Khamis lalu, Larry mengumumkan penggantungan keahlian Setiausaha Agung PBM, Nor Hizwan Ahmad dan Ketua Penerangan, Zakaria Abdul Hamid daripada parti itu, berkuat kuasa serta-merta.

Majlis Tertinggi parti itu bermesyuarat hari ini di Sarikei, Sarawak memandangkan perkara itu adalah mendesak, untuk membincangkan dan menyelesaikan isu itu dengan segera.


Pengamal kesihatan bimbang ubat PrEP kepada pasangan gay diperluaskan KKM

Kumpulan pengamal kesihatan meluahkan kebimbangan rancangan Kementerian Kesihatan Malaysia (KKM) untuk memperluaskan penggunaan ubat Pre-exposure prophylaxis (PrEP) untuk mencegah penyebaran wabak HIV.

Dalam satu kenyataan bersama, Ikatan Pengamal Perubatan dan Kesihatan Malaysia (I-Medik) membantah rancangan KKM yang mahu meluaskan penggunaan ubat PrEP kepada pasangan homoseksual berstatus HIV-negatif yang seakan memberi galakan budaya songsang itu di kalangan masyarakat.

“Apa yang membimbangkan, perancangan terkini adalah untuk meluaskan penggunaan PrEP kepada pasangan homoseksual berstatus HIV-negatif dan secara atas permintaan. Kami menggesa untuk KKM menilai semula perancangan ini.

Kami berpendapat bahawa KKM sepatutnya lebih menumpukan kepada kempen langkah-langkah pencegahan, yang bermula dengan penghindaran perbuatan seks itu sendiri atau abstinen. Mesej-mesej kesihatan dan saranan kepada masyarakat awam untuk mengelakkan hubungan kelamin melalui dubur (seks anal) sepatutnya menjadi langkah utama pencegahan,” kata kumpulan itu dalam satu kenyataan.

Untuk rekod, PrEP adalah ubatan oral yang digunakan untuk mencegah jangkitan HIV yang tersebar melalui hubungan kelamin ataupun penggunaan jarum suntikan yang telah pun diedarkan melalui klinik-klinik kesihatan di Selangor, Lembah Klang, Johor, Pulau Pinang dan juga Sabah.

Buat masa ini, PrEP diberikan kepada individu berstatus HIV-negatif yang berisiko untuk mendapat HIV, seperti pasangan kepada individu yang telahpun menghidap HIV.

Individu yang menghidap HIV serta keluarga mereka adalah kategori pesakit yang layak untuk dilindungi dan sepatutnya menerima rawatan terbaik yang tersedia.

Kumpulan itu juga tidak menyokong rancangan KKM tersebut kerana ia melibatkan kos yang tinggi dan akan menggunaakn peruntukan daripada pembayar cukai.

“Berbeza dengan PrEP yang memerlukan lelaki yang mengamalkan seks dengan lelaki (MSM) untuk mengambil ubat tersebut setiap hari kerana mereka dikategorikan sebagai “individu yang kerap terdedah kepada risiko”.

“Mengambil kira majoriti pengamal MSM adalah mereka yang masih muda, strategi ini bukan sahaja berupaya meruntuhkan nilai moral masyarakat, bahkan juga dari sudut ekonomi, ia akan menyebabkan berlakunya perbelanjaan yang tinggi dan tidak munasabah.

“Hasil negara yang dikutip melalui pembayar cukai akan dibelanjakan seterusnya membolehkan individu yang berisiko dari segi tingkah laku untuk meneruskan aktiviti mereka sedangkan mereka
boleh meninggalkan perbuatan berisiko tinggi dengan memberikan fakta kesihatan yang betul dariaspek kesihatan dan motivasi dari sudut moral,” katanya lagi.

Tegas kumpulan itu lagi, tidak sepatutnya wang pembayar cukai digunakan semata-mata untuk membiayai pengamal seks songsang tersebut, ia sepatutnya digunakan untuk merawat penyakit yang lebih kritikal.

“Daripada menggunakan dana kita yang terhad kepada PrEP yang ternyata merupakan gaya hidup dan pilihan seseorang untuk mengamalkan seks anal, dana kesihatan kita boleh dimanfaatkan untuk penyakit-penyakit lain seperti penyakit kongenital (penyakit sejak lahir) atau pun penyakit tidak berjangkit (NCD),” katanya lagi.

Kenyataan bersama itu dikeluarkan oleh:

𝗣𝗿𝗼𝗳𝗲𝘀𝘀𝗼𝗿 𝗗𝗿 𝗥𝗮𝗳𝗶𝗱𝗮𝗵 𝗛𝗮𝗻𝗶𝗺 𝗠𝗼𝗸𝗵𝘁𝗮𝗿
Profesor Gender dan Fisiologi Kardiovaskular
Fakulti Perubatan dan Sains Kesihatan
Universiti Sains Islam Malaysia (USIM)

𝗣𝗿𝗼𝗳𝗲𝘀𝘀𝗼𝗿 𝗗𝗿 𝗦𝗮𝗺𝘀𝘂𝗹 𝗯𝗶𝗻 𝗗𝗿𝗮𝗺𝗮𝗻
Profesor dan Perunding Pakar Perubatan Keluarga
Gender Dysphoria Flagship Leader, Kuliyyah Perubatan
Timbalan Pengarah Kampus, Pejabat Pengarah Kampus, Kuantan
Universiti Islam Antarabangsa Malaysia (UIAM)

𝗣𝗿𝗼𝗳𝗲𝘀𝘀𝗼𝗿 𝗗𝗿 𝗔𝗻𝗶𝘀 𝗦𝗮𝗳𝘂𝗿𝗮 𝗥𝗮𝗺𝗹𝗶
Profesor dan Perunding Pakar Perubatan Keluarga
Timbalan Pengarah & Felo Utama I-PPerForM, Pusat Kecemerlangan Penyelidikan Atherosklerosis dan Pencegahan CVD
Universiti Teknologi Mara (UiTM)

𝗣𝗿𝗼𝗳𝗲𝘀𝘀𝗼𝗿 𝗗𝗿. 𝗛𝗮𝗿𝗺𝘆 𝗯𝗶𝗻 𝗠𝗼𝗵𝗮𝗺𝗲𝗱 𝗬𝘂𝘀𝗼𝗳
Dekan Fakulti Perubatan
Profesor dan Pakar Perunding Perubatan Keluarga
Universiti Sultan Zainal Abidin (UniSZA)

𝗣𝗿𝗼𝗳𝗲𝘀𝘀𝗼𝗿 Madya 𝗗𝗿 𝗥𝗼𝘀𝗲𝗱𝗶𝗮𝗻𝗶 𝗠𝘂𝗵𝗮𝗺𝗮𝗱
Profesor Madya dan
Pakar Perunding Perubatan Keluarga, Wanita dan Kesihatan Seksual
Universiti Sains Malaysia (USM)
Dan Pengerusi Asia Oceana Federation for Sexology

𝗣𝗿𝗼𝗳𝗲𝘀𝘀𝗼𝗿 Madya 𝗗𝗿. 𝗔𝗻𝗶 𝗔𝗺𝗲𝗹𝗶𝗮 𝗗𝗮𝘁𝗼 𝗭𝗮𝗶𝗻𝘂𝗱𝗱𝗶𝗻
Profesor Madya Obstetrik dan Ginekologi
Pakar Perunding Pediatrik dan Pakar Ginekologi Remaja dengan Pengkhususan dalam Perkembangan Seks
Fakulti Perubatan
Universiti Kebangsaan Malaysia (UKM)


Guna bajet pembangunan tampung bayaran faedah pinjaman 1MDB

Kerajaan membelanjakan sejumlah RM1.7 bilion untuk membayar faedah pinjaman 1Malaysia Development Berhad (1MDB) pada 2021, termasuk menggunakan lebih RM400 juta daripada peruntukan untuk pembangunan negara.

Menurut Laporan Ketua Audit Negara mengenai Penyata Kewangan Kerajaan Persekutuan Bagi Tahun Berakhir 31 Disember 2021 yang diterbitkan hari ini (6 Oktober 2022), komitmen Jaminan Pinjaman 1MDB adalah berjumlah RM32.073 bilion.

Sebanyak RM14.578 bilion prinsipal pinjaman akan matang pada tahun 2022, sejumlah RM12.495 bilion pada 2023 dan sejumlah RM5 bilion pada 2039. Komitmen bayaran faedah pinjaman sehingga tempoh matang dianggarkan sehingga RM1.705 bilion setahun.

“Pelunasan faedah pinjaman syarikat yang berjumlah RM1.700 bilion pada 2021 adalah menggunakan peruntukan pembangunan berjumlah RM0.459 bilion dan AAMKA berjumlah RM1.241 bilion. Baki AAMKA pada 31 Disember 2021 adalah berjumlah RM15.281 bilion,” menurut laporan itu.

Sementara itu, anak syarikat 1MDB, SRC International Sdn Bhd (SRC) pula telah membuat pengeluaran pinjaman dengan Kumpulan Wang Persaraan (Diperbadankan) yang dijamin oleh Kerajaan sejumlah RM2 bilion pada tahun 2011 dan RM2 bilion pada tahun 2012.

Bayaran balik pinjaman bermula pada 2014. Baki prinsipal pinjaman pada 2021 adalah berjumlah RM0.985 bilion, iaitu berkurangan sejumlah RM1.500 bilion atau 60.4 peratus berbanding 2020 yang berjumlah RM2.485 bilion.

Pada 2021, Kerajaan telah melunaskan prinsipal pinjaman berjumlah RM1.500 bilion dan faedah pinjaman berjumlah RM40.29 juta menggunakan peruntukan pembangunan.

Selain pinjaman dengan Kumpulan Wang Persaraan (Diperbadankan), syarikat itu juga menerima pinjaman daripada Kerajaan yang berjumlah RM600.80 juta, iaitu sejumlah RM91 juta pada 2015, RM213.68 juta pada tahun 2016 dan RM296.12 juta pada tahun 2017.

Setakat 31 Disember 2021, syarikat hanya membuat bayaran balik sejumlah RM3.25 juta atau 0.5 peratus daripada jumlah keseluruhan pinjaman. Ini menjadikan tunggakan pinjaman syarikat dengan Kerajaan adalah berjumlah RM597.55 juta.

Isu 1MDB menjadi skandal terbesar dalam sejarah kewangan dunia dilakukan ketika UMNO dan Barisan Nasional (BN) memerintah negara sebelum kalah pada Pilihan Raya Umum Ke-14.

Beberapa pemimpin tertinggi UMNO, termasuk bekas Perdana Menteri Datuk Seri Najib Razak kini berdepan dengan pelbagai tuduhan jenayah, termasuk rasuah yang dikaitkan dengan 1MDB.

Najib yang juga bekas Presiden UMNO dan bekas Pengerusi BN kini menjalani hukuman penjara 12 tahun di Penjara Kajang setelah Mahkamah Persekutuan pada 23 Ogos lalu menolak rayuan terakhirnya setelah didapati bersalah dalam kes penyelewengan RM42 juta dana SRC.


PRN Selangor: DAP harap penyokong beri undi kepada calon UMNO

Penyokong DAP digesa memberi undi kepada calon UMNO yang bertanding pada Pilihan Raya Negeri (PRN) Selangor 12 Ogos ini.

Walaupun lama bermusuhan, kini keadaan sudah berubah dan menjadi kewajipan bagi penyokong DAP untuk menyokong dan memberi undi kepada calon UMNO di Selangor, kata calonnya di kerusi Dewan Undangan Negeri (DUN) Kinrara, Ng Sze Han.

Gesaan Sze Han itu ditujukan kepada penyokong DAP di Dusun Tua supaya menyokong calon UMNO, Datuk Johan Abdul Aziz.

Tambah beliau, walaupun sukar untuk menerima hakikat bahawa persengketaan yang wujud antara DAP dan BN sejak sekian lana, namun kini kedua-dua parti itu bergabung bagi memastikan kemenangan dicapai pada PRN enam negeri.

“Masa saya datang sini tadi, ada penyokong DAP tanya bukankah dulu kamu bermusuh dengan UMNO BN, mengapa sekarang sudah bersama? Benar, kita pernah bersengketa dan berlawan begitu lama tapi masa itu sudah berlalu. DAP dan BN kini bersama.

“Datuk Johan ini adalah kawan baik saya, saya kenal beliau. Pemimpin seperti inilah yang kita mahu di Dusun Tua, beliau bukan dalam kalangan pemimpin yang kerja dua minggu berkempen dan tidur lima tahun, sebaliknya sentiasa bertungkus lumus,” katanya dipetik laporan portal MG ketika berkempen di Dusun Tua.

Sementara itu, Ahli Parlimen Puchong (DAP), Yeo Bee Hin mengingatkan penyokong dan pengundi DAP bahawa kemenangan BN merupakan kemenangan PH dan Kerajaan Perpaduan.

“Jangan fikir ini senang untuk kita juga, saya beri contoh kepada anda. Saya lawan Datuk Jamal Yunos UMNO di mahkamah selama empat tahun lawan.

“Tapi baru-baru kami duduk satu pentas berceramah. Beliau naik pentas dan meminta sokongan penyokong UMNO diberikan kepada PH, DAP,” ujarnya.


SPR tangguh PRN Sarawak

Suruhanjaya Pilihan Raya (SPR) menangguhkan Pilihan Raya Negeri (PRN) yang dijadual diadakan tahun ini walaupun hari ini adalah hari terakhir penggal Dewan Undangan Negeri (DUN) Sarawak.

Setiausaha SPR Datuk Ikmalrudin Ishak berkata, penangguhan itu susulan Proklamasi Darurat yang dikeluarkan Yang di-Pertuan Agong pada 11 Januari lalu dan mengikut peruntukan Seksyen 13 Ordinan Darurat (Kuasa-Kuasa Perlu) 2021.

“Tarikh Pilihan Raya Negeri Sarawak hendaklah diadakan pada tarikh difikirkan sesuai oleh Yang di-Pertuan Agong selepas berunding dengan Tuan Yang Terutama Yang Dipertua Negeri Sarawak,” katanya dalam kenyataan hari ini.

Beliau berkata SPR hari ini telah menerima pemakluman rasmi daripada Speaker DUN Sarawak Datuk Amar Mohamad Asfia Awang Nassar berhubung tamat tempoh DUN yang ke-18.

“Suruhanjaya Pilihan Raya Malaysia telah menerima pemakluman rasmi daripada YB Datuk Amar Haji Mohamad Asfia bin Awang Nassar, Speaker Dewan Undangan Negeri Sarawak pada 6 Jun 2021 berhubung dengan tamat tempoh Dewan Undangan Negeri Sarawak yang ke-18,” katanya.

Bagaimanapun mengikut Seksyen 13 dan Seksyen 15 Ordinan Darurat (Kuasa-Kuasa Perlu) 2021, kuasa untuk memanggil, memprorog dan membubarkan DUN Sarawak tidak mempunyai kesan, sebaliknya akan ditetapkan pada tarikh lain.

Berdasarkan Perlembagaan Negeri, penggal DUN semasa berakhir selepas 6 Jun 2021 iaitu cukup tempoh lima tahun dari tarikh mesyuarat pertamanya diadakan.


Dr Zulkifli kotakan janji siapkan terjemahan al-Quran terbitan JPM

Biarpun tidak diangkat semula menyertai Kabinet baharu, Datuk Dr Zulkifli Mohamad al-Bakri kekal melakukan rutin hariannya seperti sebelum dilantik Menteri di Jabatan Perdana Menteri (Hal Ehawal Agama) di bawah pentadbiran Tan Sri Muhyiddin Yassin.

Janjinya untuk menyiapkan terjemahan al-Quran sejak April tahun lalu sebaik dilantik sebagai menteri, kini terlaksana.

“Saya janji dan saya kotakan. Alhamdulillah, telah siap Terjemahan al-Quran versi al-Bayan terbitan Pejabat Menteri di Jabatan Perdana Menteri (Hal Ehwal Agama).

“Siap dicetak pada hari mulia, hari Jumaat 27 Ogos 2021 bersamaan 18 Muharram 1443,” katanya dalam kenyataan di media sosial beliau.

Dr Zulkifli – mufti pertama dilantik sebagai menteri Kerajaan Perikatan Nasional (PN) – berkata usaha untuk menyedia dan menyiapkan terjemahan al-Quran itu bermula pada April 2020 oleh penyelidik dalam kalangan universiti awam tempatan dan penyelidik di Hal Ehwal Agama JPM.

“Terjemahan al-Quran versi al-Bayan adalah usaha julung-julung kali oleh Kerajaan Malaysia selepas Tafsir Pimpinan al-Rahman yang diterbitkan pada bermula penghujung 60-an.

“Maka secara rasminya, Kerajaan Malaysia telah menerbitkan dua terjemahan al-Quran,” katanya sambil menambah Tafsir al-Bayan dan Terjemahan Sahih al-Bukhari akan menyusul.


DAP Pulau Pinang sudah bergolak, Guan Eng gesa semua calon digugur bantu kempen PRN

Pergolakan mula melanda DAP Pulau Pinang selepas beberapa calon dan juga penyandang kerusi Dewan Undangan Negeri (DUN) digugurkan dalam Pilihan Raya Negeri (PRN) 12 Ogos ini.

Selepas pengumuman calon DAP semalam, akar umbi mula menunjukkan rasa tidak puas hati dan kecewa apabila beberapa calon veteran digugurkan daripada bertanding dan hari ini seorang bekas calon juga mengkritik ‘seseorang’ itu sebagai ‘maharaja’ yang berkuasa menentukan calon disukainya.

Pengerusi DAP, Lim Guan Eng berkata beliau faham perasaan bekas wakil rakyat yang tidak dicalonkan semula, tetapi berharap mereka akan menyokong keputusan parti.

“Mari kita bersama-sama memastikan kita dapat mengekalkan kerajaan negeri Pulau Pinang,” katanya dipetik laporan FMT.

Guan Eng ditemui media selepas sebuah acara di stesen Bukit Bendera.

Guan Eng turut membidas kritikan yang dilemparkan mengenai pencalonannya bagi DUN Air Putih, walaupun beliau juga Ahli Parlimen Bagan dengan berkata, kepimpinan DAP mahu mempunyai gabungan “kesinambungan dan pembaharuan”.

“Saya rasa apa yang perlu kita lakukan adalah melangkah ke hadapan dan memastikan kita boleh menjamin kemenangan untuk parti (pada PRN),” katanya lagi.

Guan Eng turut menolak dakwaan bekas ADUN Bagan Dalam, M Satees, bahawa mereka yang digugurkan sebagai calon PRN kerana lantang menyokong penyandang Ketua Menteri, Chow Kon Yeow.

Jelasnya, semua calon yang diletakkan oleh DAP juga menyokong Kon Yeow sebagai ketua menteri.

“Saya tak rasa berbaloi untuk mengulas (dakwaan Satees),” katanya.


MP UMNO mengaku sokong Anwar jadi PM dilantik Pengerusi PUNB

Datuk Ahmad Nazlan Idris yang sebelum ini dilapor mengaku menandatangani akuan bersumpah (SD) menyokong Ketua Pembangkang, Datuk Seri Anwar Ibrahim menjadi Perdana Menteri, dilantik sebagai Pengerusi Perbadanan Usahawan Nasional Berhad (PUNB) yang baharu berkuat kuasa Jumaat lalu.

Pengumuman pelantikan Ahli Parlimen (MP) Jerantut itu dibuat PUNB dalam satu kenyataan hari ini sambil memaklumkan Ahmad Nazlan menggantikan Tan Sri Noh Omar yang meletak jawatan pada 1 September lalu susulan pelantikannya sebagai Menteri Pembangunan Usahawan dan Koperasi.

Menurut PUNB, Ahmad Nazlan pernah memegang jawatan sebagai Pengerusi Lembaga Getah Malaysia (LGM), Pengerusi Kolej Poly Tech Mara (KPTM) selain pernah menjadi Ahli Majlis Penasihat Felda dan Ahli Lembaga Pengarah di Lembaga Global Ventures Sugar Sdn Bhd serta Lembaga Pertubuhan Peladang (LPP).

“Ahmad Nazlan memiliki Ijazah Sarjana Muda Bimbingan Kaunseling dari Universiti Putra Malaysia (UPM) dan Sijil Perguruan Asas dari Maktab Perguruan Temenggong Ibrahim, Johor,” katanya dalam kenyataan hari ini.

Sementara itu, Ketua Pegawai Eksekutif PUNB, Izwan Zainuddin berkata, Ahli Lembaga Pengarah, pengurusan dan warga kerja PUNB merakamkan ucapan tahniah atas pelantikan Ahmad Nazlan dan mengalu-alukan kehadiran beliau di PUNB.

“Dengan pengetahuan dan pengalaman luas Ahmad Nazlan diharap dapat membantu memacu kecemerlangan sekali gus memantapkan kedudukan PUNB sebagai pusat pembangunan keusahawanan bumiputera terulung negara,” kata Izwan.

Pada 3 Julai lalu, Ahmad Nazlan mengakui kepada Mingguan Malaysia beliau menandatangani SD yang menamakan Presiden PKR itu sebagai Perdana Menteri baharu.

Memetik laporan itu, SD berkenaan adalah yang kedua ditandatanganinya selepas yang pertama kepada Datuk Seri Hishammuddin Hussien sebagai sokongan kepadanya untuk diangkat sebagai Perdana Menteri Interim jika Majlis Raja-Raja Melayu menubuhkan kerajaan interim.

Ahmad Nazlan dalam laporan itu berkata, selepas Pilihan Raya Umum Ke-14 (PRU-14), beliau melihat kerajaan yang ada adalah ‘Kerajaan Percubaan’ bagi mencari kerajaan yang terbaik sebagai pengganti Barisan Nasional (BN).

Jelasnya, selepas BN tumbang, ditubuhkan kerajaan Pakatan Harapan (PH) yang sempat memerintah 22 bulan sebelum ditukar kepada kerajaan di bawah gabungan Perikatan Nasional (PN).

“PH terbukti gagal, selepas itu PN yang pada pandangan saya, walaupun tidak gagal tapi belum berjaya membantu rakyat, jadi kenapa tidak kita cuba pula kerajaan baharu yang ketiga demi mencari kerajaan terbaik menggantikan BN.

“Jadi, apabila ada idea mencadangkan Anwar sebagai Perdana Menteri, saya bersetuju. Masih ada dua tahun ketika ini yang boleh kita cuba, kita dah merasai 22 bulan di bawah PH, berbelas bulan dengan PN dan kita rasa pulalah kerajaan baharu, mungkin kerajaan baharu itu nanti lebih berwajah baru,” katanya.

Terdahulu, Agenda Daily melaporkan tular dalam media sosial satu dokumen dikatakan dibawa Presiden UMNO, Datuk Seri Ahmad Zahid ketika menghadap Yang di-Pertuan Agong 11 Jun lalu yang menegaskan UMNO membuat keputusan untuk keluar daripada kerajaan PN sebelum tarikh akhir 1 Ogos ini.

Dokumen tersebut juga mendedahkan Zahid kononnya mendakwa semua Menteri dan Timbalan Menteri UMNO berikrar untuk meletak jawatan daripada kerajaan PN.


KKM kesan 13 kes baharu varian membimbangkan di lima negeri

Kementerian Kesihatan Malaysia (KKM) mengesan 13 lagi kes variant of concern (VOC) susulan ujian ke atas sampel beberapa individu di lima negeri sejak 17 Mei hingga 23 Mei lalu.

Ketua Pengarah Kesihatan, Tan Sri Dr Noor Hisham Abdullah berkata semua kes VOC itu dikesan di Kedah, Perlis, Selangor, Johor dan Wilayah Persekutuan Labuan.

“13 lagi kes VOC dikesan. Hasil survelan genomik yang dijalankan secara berterusan oleh Institut Penyelidikan Perubatan (IMR) ke atas sampel Covid-19 dari 17 Mei 2021 sehingga 23 Mei 2021 telah mengenal pasti dan mengesahkan kewujudan 13 lagi kes Variant of Concern (VOC),” katanya dalam kenyataan hari ini.

Beliau berkata 12 kes baharu yang dijangkiti varian South African B.1.351 telah dikesan di Kedah, Perlis, Selangor, dan Johor.

“Satu kes baharu warganegara yang dijangkiti varian Indian B.1.617 (sublineage B.1.617.2) telah dikesan di Wilayah Persekutuan Labuan,” katanya.

Beliau berkata, sehingga kini jumlah keseluruhan kes Covid-19 yang dijangkiti varian South African B.1.351 adalah sebanyak 78 kes dan varian Indian B.1.671 (termasuk sublineage B.1.617.1 dan B.1.617.2) enam kes.

Semalam, 7,289 jangkitan baharu Covid-19 dilaporkan di seluruh negara dalam tempoh 24 jam sehingga 12 tengah hari tadi, sekali gus menyaksikan ianya adalah jumlah tertinggi sejak pandemik melanda negara.

Sebanyak 60 kematian dicatatkan dalam tempoh itu dengan 59 daripadanya adalah warganegara, menjadikan kumulatif kematian sebanyak 2,369.


Jika Zahid PM pengeluaran one-off RM10,000 KWSP pasti diluluskan

Pengeluaran one-off RM10,000 daripada akaun pencarum Kumpulan Wang Simpanan Pekerja (KWSP) akan diluluskan sekiranya UMNO menjadi teras kerajaan, bukannya kerajaan campuran seperti yang ada sekarang.

Itu yang dibayangkan Presiden UMNO Datuk Seri Ahmad Zahid Hamidi ketika menafikan parti itu mempolitikkan isu pengeluaran berkenaan demi mendapat pujian dan sokongan rakyat pada Pilihan Raya Umum (PRU) akan datang.

Menurutnya UMNO dilempar dengan pelbagai tohmahan disebabkan permintaan parti itu supaya rakyat yang memerlukan wang dibenar membuat pengeluaran daripada akaun simpanan KWSP mereka.

“UMNO sebagai parti politik milik rakyat telah menyampaikan kehendak rakyat, namun ianya keputusan sebuah kerajaan campuran bersetuju atau menidakkan.

“Namun yang pasti keadaan adalah lebih mudah jika UMNO masih menjadi teras kerajaan, justeru jadikan segala yang disaksikan sebagai pedoman masa depan,” katanya dalam satu kenyataan.

Bekas Timbalan Perdana Menteri 33 bulan sebelum kerajaan Barisan Nasional (BN) diterajui UMNO tumbang pada 2018 lalu, turut membidas kenyataan Menteri Kewangan Tengku Datuk Seri Zafrul Tengku Abdul Aziz, walaupun tidak disebutkan nama, berkaitan tuduhan menjadi penghasut.

“Permintaan itu (pengeluaran KWSP) dituduh oleh seorang menteri kanan sebagai menghasut, manakala pemimpin pembangkang menuduh UMNO mahu menghancurkan KWSP,” kata Zahid.

Terdahulu, pada 31 Disember lalu, Tengku Zafrul menyelar pihak tertentu yang sibuk menghasut rakyat berkaitan pengeluaran simpanan KWSP.

Beliau tidak menyebut penghasut terbabit, namun Agenda Daily percaya ianya ditujukan kepada pemimpin UMNO, terutama Ketua Pergerakan Pemudanya, Asyraf Wajdi Dusuki, dan Ahli Parlimen Pekan, Datuk Seri Najib Razak, yang memperjuangkan pengeluaran one-off RM10,000 menerusi skim i-Citra, kononnya atas kehendak rakyat.

Asyraf Wajdi sebelum ini lantang bersuara mendesak kerajaan membenarkan pengeluaran one-off itu, malah ada kenyataannya yang turut menyindir bantuan dan kemudahan pinjaman diperkenalkan Perdana Menteri Datuk Seri Ismail Sabri Yaakob yang juga Naib Presiden UMNO. Berita berkaitan

Malah, Tengku Zafrul menyindir pihak terbabit yang menghasut rakyat tidak terlibat pun dalam membuat perkiraan dan keputusan pengeluaran i-Citra, sebaliknya mengeksploitasinya untuk dijadikan modal menyerang kerajaan dan KWSP.

“Suara yang hari ini sibuk menghasut rakyat tidak terbabit sama sekali dalam perhitungan dan keputusan berkenaan. Mereka mengambil kesempatan mengeksploitasikan perkara ini sebagai modal untuk menyelar pihak KWSP dan kerajaan,” kata Tengku Zafrul. Berita berkaitan

Mengulas lanjut, Zahid menafikan bahawa UMNO membuat permintaan itu disebabkan politik, sebaliknya berdasarkan permohonan dan keperluan semasa rakyat.

“Sila baca komen rakyat Malaysia di media sosial berhubung perkara itu. Apakah UMNO menyuarakan permintaan rakyat dikatakan sebagai politik?

“Kewajaran permintaan itu juga sudah banyak kali diperjelaskan, malah Ketua Pemuda UMNO paling lantang menerangkannya.

“Maka tidak benar UMNO dituduh mahu mengambil kesempatan sedangkan jika permintaan itu dipenuhi, menteri bertanggungjawab juga mengaut pujian.

“Jika dibahas tentang mainan politik dalam perkara ini, menteri berkaitan juga boleh dikaitkan dengan motif politik seperti yang banyak pihak andaikan,” katanya.


Perdana Menteri utamakan ‘Politik Maslahat’ bukan ‘Politik Muslihat’

Kes Covid-19 di Malaysia secara keseluruhannya hampir mencapai angka 1.17 juta. Kematian lebih 9,500 orang. Ekonomi susah. Rakyat berhadapan kesukaran. Ini fakta.

Perdana Menteri hari ini mengambil laluan yang cukup baik dan positif untuk negara. Ini cara seorang “negarawan” dalam mengendalikan krisis. Tidak goyah dan tidak panik. Mesej jelas PM, kita utamakan agenda kesejahteraan dan keselamatan rakyat.

Tidak ada ungkapan PM hari ini yang menidakkan kuasa dan kemuliaan Seri Paduka Baginda Yang Di-Pertuan Agong; malah menerima peruntukan dan fasal Perlembagaan yang dikemukakan Duli Tuanku.

Menderhaka jauh sekali. Tidak lari daripada keperluan mengemukakan bukti sokongan dan ia akan dilakukan di dalam Parlimen. Tuanku juga telah memperkenan akan hasrat PM itu.

Rakyat akan menghakimi seadil-adilnya mereka yang menggunakan ruang politik untuk memperdaya kesejahteraan dan keselamatan rakyat untuk kepentingan diri seperti ini.

Sikap penting diri, haloba dan sentiasa bermuslihat untuk jawatan dan bermuslihat untuk melepaskan diri dari proses mahkamah ketika mana rakyat berhadapan kesusahan ini, amat wajar kita buka mata dan hukumi kelak.

Hari ini, PM telah membuktikan beliau tidak akan lari ketika berhadapan ujian yang getir. Itu sesuatu yang amat rakyat hargai.

Pemimpin yang sebenar-benarnya baik tidak wajar dinilai ketika waktu selesa; tetapi pemimpin yang sentiasa berani berhadapan cabaran dan kontroversi.

Semoga ketidaktentuan politik ini dapat diselesaikan dengan sebaiknya di Parlimen nanti.

Dalam tempoh sebulan lebih ini, usaha memerangi Covid-19 dan memastikan seramai mungkin rakyat dapat divaksinasi akan dapat diteruskan – tanpa helah dan tanpa sebarang muslihat.

Rudi Hairy Aziz
Pemerhati Politik


Perbicaraan Najib : Hampir RM500 juta lebih masuk dalam akaun UMNO

UMNO paling banyak menerima manfaat hasil daripada penyelewengan wang 1Malaysia Development Berhad (1MDB) dengan sejumlah RM514,848,878.29 disalurkan dalam akaun parti tersebut, dedah pasukan pendakwaan di Mahkamah Tinggi.

Wang tersebut disalurkan menerusi akaun peribadi bekas Perdana Menteri Datuk Seri Najib Tun Razak yang dimasukkan sama ada di peringkat UMNO pusat, UMNO negeri mahupun UMNO bahagian.

“Hasil analisis jejakan kewangan menggunakan kaedah ‘First In, First Out’ (FIFO) oleh pegawai penyiasat antipengubahan wang haram Superintenden Foo Wei Min mendapati UMNO merupakan parti politik yang paling banyak menerima wang perolehan 1MDB yang diselewengkan menerusi akaun AmBank 9694 milik Najib.

“Sebanyak 26 parti politik telah menerima wang perolehan haram daripada 1MDB daripada Najib menerusi cek akaun AmBank bernombor 9694 berjumlah RM546,293,378.29,” kata Timbalan Pendakwa Raya Faten Hadni Khairuddin.

Sesi hari ini merupakan sambungan pendengaran permohonan bagi melucutkan hak terhadap ratusan beg tangan pelbagai jenama dan wang tunai, jam tangan serta 27 kereta yang dirampas daripada Najib dan isterinya, Datin Seri Rosmah Mansor serta 16 pihak lain.

Faten Hadni berkata tiada penjelasan logik berhubung aliran dana berbilion ringgit yang dikaitkan dengan 1MDB yang masuk ke dalam akaun peribadi Najib.

“Wang berjumlah RM2,973,896,219.96 yang berpunca daripada 1MDB telah didepositkan ke dalam akaun Najib tanpa sebarang justifikasi dari sudut komersial atau perniagaan. Hasil siasatan pegawai penyiasat 1MDB ACP D.Rajagopal dan Foo menunjukkan jejak aliran daripada 1MDB ke akaun peribadi Najib melalui tiga peringkat.

“Najib telah menerima wang yang diseleweng daripada 1MDB melalui tiga peringkat iaitu melalui Good Star Limited sebanyak US$120 juta (RM369,029,514) bermula 24 Feb 2011 sehingga 15 Ogos 2012 menerusi lima transaksi.

“Seterusnya daripada syarikat Aabar sebanyak US$170 juta (RM523,389,779.96) bermula daripada 30 Dis 2011 sehingga 19 Nov 2012 menerusi enam transaksi. Peringkat terakhirnya adalah menerusi Tanore sebanyak US$681 juta (RM2,081,476,926) dengan dua transaksi bertarikh 21 Mac 2013 dan 25 Mac pada tahun yang sama,” katanya lagi.

Faten Hadni berkata analisis dan jejakan kewangan menggunakan kaedah FIFO ke atas penyata akaun bernombor 9694 milik Najib mendapati sebanyak RM2,034,350,000 telah dipulangkan semula ke akaun Tanore.

“Tidak ada penjelasan logik mengapa akaun ini menerima sejumlah besar wang itu. Responden (Najib) mengatakan bahawa ia adalah dana daripada Raja Arab Saudi. Itu saja yang kami dapat menemukan dalam kenyataannya. Tiada penjelasan lanjut untuk menjelaskan bagaimana aliran wang ini bukan merupakan sebahagian daripada pengubahan wang haram.

“Yang Arif, tidak ada penjelasan diberikan mengapa derma yang dikatakan itu dikembalikan kepada Tanore,” katanya sambil menambah selain untuk kegunaan sendiri, Najib telah memindah dan menyalurkan sebahagian dana itu kepada empat kategori iaitu pertama ke dalam akaun peribadinya dengan nombor berakhir 1880, entiti perniagaan, parti-parti politik dan individu-individu.

Faten Hadni berkata terdapat pemindahan wang daripada akaun AmBank 9694 ke dalam akaun AmBank bernombor 1880 dan siasatan menunjukkan wujudnya penggunaan Akaun AmBank 1880 untuk proses perlapisan dana perolehan haram 1MDB sebelum wang disalur kepada dua akaun bank lain yang juga dimiliki Najib.

“Akaun 9694 telah ditutup pada 30 Ogos 2013 dan baki dalam akaun sebanyak RM161,411,646.34 telah dipindahkan ke dalam akaunnya (1880) yang baru dibuka pada hari yang sama. Tiada transaksi penggunaan daripada akaun 1880 ini sebaliknya ia telah digunakan sebagai akaun perlapisan untuk memindahkan baki wang 1MDB bernilai RM161,411,646.34 tersebut kepada dua akaun AmIslamic Bank bernombor akhir 1906 dan 1898 milik Najib.

“Kaedah FIFO yang digunakan ke atas siasatan jejakan kewangan bagi kedua-dua akaun AmIslamic ini mendapati berlaku penggunaan dana haram 1MDB dengan corak yang sama seperti akaun AmBank 9694 di mana wang telah disalurkan kepada parti politik, individu dan entiti perniagaan,” katanya.

Dalam notis usul lucut hak itu, Pendakwa Raya menamakan Najib, Rosmah dan anak mereka iaitu Nor Ashman Razak Mohd Najib dan Nooryana Najwa Mohd Najib, Riza Shahriz Abdul Aziz (anak tiri Najib), Mohd Kyizzad Mesran, Senijauhar Sdn Bhd, Aiman Ruslan, Yayasan Rakyat 1Malaysia, Yayasan Semesta, Yayasan Mustika Kasih, Rembulan Kembara Sdn Bhd, Goh Gaik Ewe (ibu kepada Low Taek Jho), Roger Ng Chong Hwa (bekas pegawai bank Goldman Sachs) dan isteri Lim Hwee Bin, Kee Kok Thiam, Tan Vern Tact dan Geh Choh Hun sebagai responden pertama hingga ke-18.

Antara barangan yang disita itu ialah 52 beg tangan pelbagai jenama, 10 utas jam tangan pelbagai jenama, wang tunai berjumlah RM537,000, Pound Sterling 2,700, Rupee Sri Lanka 2,870,000, wang lama Ringgit Malaysia RM187,750, Pound Sterling 320,500, Rupiah 13,177,00, US$100, Hryvnies (Ukraine) 376, Euro 20, France 50, South African 10 Rand, Singapore Dollar 40, Riyal 531, Phillipines Peso 740 dan Ringgit Malaysia 21,150 (wang baharu) yang disita pada 17 Mei 2018 oleh pihak polis.

Barangan lain yang disita pada tarikh sama ialah empat utas jam tangan pelbagai jenama, empat beg tangan pelbagai saiz dan jenama, 167 beg tangan pelbagai jenama dan 27 pasang kasut pelbagai jenama serta 40 beg tangan pelbagai jenama turut disita pada 11 Jun 2018.

Sebanyak 27 kereta jenama Nissan turut disita pada 2 Ogos 2018 selain sebidang tanah di Tanjung Bungah, Pulau Pinang.

Prosiding di hadapan Hakim Mohamed Zaini Mazlan bersambung pada 1 dan 23 April serta 18 Jun untuk hujahan peguam Tan Sri Muhammad Shafee Abdullah yang mewakili Najib.


Enam cedera kereta rempuh penonton pameran permotoran

Sekurang-kurangnya enam cedera dan dikejarkan ke hospital setelah sebuah kereta yang dipandu laju gagal dikawal dan merempuh penonton pada pertunjukan permotoran di Oslo, Denmark, pada Ahad (24 April).

Polis pada mulanya menulis di Twitter bahawa enam penonton, termasuk kanak-kanak, telah dibawa ke hospital untuk rawatan lanjut, tetapi kemudian berkata jumlah itu mungkin lebih tinggi kerana sesetengahnya pergi sendiri ke hospital.

Punca kemalangan belum diketahui serta-merta. Ia berlaku pada pameran permotoran yang diadakan di tempat letak kereta di luar trek lumba kuda.

Rakaman video menunjukkan sebuah kereta mengundur pada kelajuan tinggi, dengan pemandu kelihatan hilang kawalan apabila kereta itu membelok ke arah orang ramai yang berdiri di sebelah tempat letak kereta.

“Kecederaan itu serius untuk sekurang-kurangnya salah seorang daripada mereka. Saya tidak mempunyai butiran lain mengenai kecederaan itu,” kata ketua polis Thomas Broberg kepada pemberita.

Beliau berkata polis telah mendapatkan maklumat daripada pemandu kereta itu dan mempunyai “teori” tentang punca kemalangan tetapi berkata siasatan akan mengambil masa.

Sebahagian daripada yang cedera adalah kanak-kanak, tambah Broberg. – Agensi


Imuniti hibrid beri perlindungan terbaik daripada jangkitan Covid

Individu yang memiliki ‘imuniti hibrid’ – kerana telah divaksin sepenuhnya dan pernah dijangkiti Covid-19 – mempunyai perlindungan paling kuat terhadap virus itu, kata dua kajian baharu yang dilaporkan hari ini (1 April 2022).

Selepas dua tahun pandemik yang telah menyaksikan hampir 500 juta orang dijangkiti dan berbilion-bilion lagi divaksinasi, kajian itu menekankan kepentingan untuk mendapatkan suntikan bagi mereka yang mempunyai imuniti semula jadi selepas pulih daripada jangkitan.

Satu daripada dua kajian yang diterbitkan dalam jurnal perubatan The Lancet Infectious Diseases menganalisis data kesihatan lebih 200,000 individu pada 2020 dan 2021 di Brazil yang teruk dilanda wabak itu, dan memiliki angka kematian Covid-19 kedua terbesar di dunia.

Kajian mendapati bahawa bagi individu yang telah menghidap Covid-19, vaksin Pfizer-BioNTech dan AstraZeneca menawarkan 90 peratus keberkesanan terhadap kemasukan ke hospital dan kematian, CoronaVac China (81 peratus), dan Johnson dan Johnson (58 peratus).

“Keempat-empat vaksin ini telah terbukti memberikan perlindungan tambahan yang ketara bagi mereka yang dijangkiti Covid-19 sebelumnya,” kata Pengarang Kajian Julio Croda dari Universiti Persekutuan Mato Grosso do Sul.

“Kekebalan hibrid akibat pendedahan kepada jangkitan semula jadi dan vaksinasi berkemungkinan menjadi norma di seluruh dunia dan mungkin memberikan perlindungan jangka panjang walaupun terhadap varian baharu yang muncul,” kata Profesor Pramod Kumar Garg dari Institut Sains dan Teknologi Kesihatan Translasi India dalam satu ulasan yang dikaitkan dengan kajian tersebut.

Secara berasingan, kajian menggunakan daftar seluruh Sweden sehingga Oktober 2021 mendapati bahawa individu yang pulih daripada Covid-19 mengekalkan tahap perlindungan yang tinggi terhadap jangkitan semula sehingga 20 bulan.

Dan orang yang mempunyai imuniti hibrid dua dos vaksin mempunyai risiko 66 peratus lebih rendah untuk dijangkiti semula, berbanding mereka yang hanya mempunyai imuniti semula jadi.

Dr Paul Hunter, seorang profesor dalam bidang perubatan di University of East Anglia di England yang tidak terlibat dalam kajian itu, memberitahu AFP bahawa 20 bulan “perlindungan yang sangat baik” daripada imuniti semula jadi adalah “jauh lebih baik daripada yang kita jangkakan untuk jadual vaksin dua dos”.

Tetapi beliau memberi amaran bahawa kedua-dua kajian telah diselesaikan sebelum varian Omicron menjadi dominan di seluruh dunia, dan bahawa ia telah, terutamanya menurunkan nilai perlindungan jangkitan sebelumnya”.

Satu kajian di Qatar yang diterbitkan di laman web pra-penerbitan medRxiv minggu lalu memberi gambaran tentang perlindungan yang ditawarkan oleh imuniti hibrid terhadap Omicron.

Kajian mendapati bahawa tiga dos vaksin mempunyai keberkesanan 52 peratus terhadap jangkitan simptomatik subvarian BA.2 Omicron – tetapi jumlah itu melonjak kepada 77 peratus apabila pesakit telah dijangkiti sebelum ini.

Kajian itu, yang belum disemak oleh pihak lain, mendapati bahawa “imuniti hibrid yang terhasil daripada jangkitan terdahulu dan vaksin penggalak baru-baru ini memberikan perlindungan paling kuat” terhadap kedua-dua subvarian BA.1 dan BA.2. – AFP


Eksekutif syarikat kerugian RM300,000 ditipu Macau Scam

Seorang eksekutif syarikat di Nilai dekat sini kerugian RM335,000 setelah diperdaya sindiket Macau Scam yang menyamar sebagai pihak insurans dan pegawai polis sejak September tahun lepas.

Ketua Jabatan Siasatan Jenayah Komersial Negeri Sembilan Supt Aibee Ab Ghani berkata wanita berusia 51 tahun itu mendakwa menerima panggilan daripada pihak insurans tersebut yang memaklumkan dirinya ada membuat pengeluaran wang insurans sebanyak empat kali, lapor Bernama.

Beliau berkata susulan itu, mangsa dikatakan menerima panggilan daripada seorang pegawai polis yang dikenali sebagai Inspektor Chong memberitahu bahawa dia mempunyai waran tangkap dan mangsa ada terlibat dengan kes pengubahan wang haram.

“Kemudian wanita itu telah diminta untuk membuka akaun Bank Rakyat dan menyerahkan maklumat perbankan dalam talian kepada lelaki itu.

“Mangsa telah melakukan beberapa transaksi ke akaun Bank Rakyatnya itu membabitkan jumlah RM335,000. Maklumat akaun bank suspek tidak dapat dikenal pasti kerana semua wang dimasukkan ke dalam akaun bank mangsa sendiri,” katanya dalam kenyataan di sini, hari ini.

Aibee berkata mangsa yang menyedari ditipu kemudian membuat laporan polis semalam dan kes disiasat mengikut Seksyen 420 Kanun Keseksaan kerana menipu.


Menteri jumpa Tun M perjelas isu dua projek terbengkalai di Putrajaya

Menteri Pengangkutan Datuk Seri Wee Ka Siong bertemu bekas Perdana Menteri Tun Dr Mahathir Mohamad berhubung projek Jambatan Gantung Monorel Putrajaya serta terowong yang terbengkalai.

Menurutnya pertemuan selama kira-kira satu jam itu diadakan di Yayasan Kepimpinan Perdana di Putrajaya, hari ini, setelah menerima jemputan bertemu Ahli Parlimen Langkawi itu.

“Tun Mahathir membangkitkan mengenai projek Jambatan Gantung Monorel Putrajaya serta terowong yang terbengkalai dan ‘menyakitkan mata’ kerana tiada sebarang perkembangan.

“Saya ingin menzahirkan ucapan terima kasih kepada Tun Mahathir di atas pandangan dan input yang dikongsikan oleh beliau tentang bagaimana kita boleh membangunkan infrastruktur sedia ada dan memanfaatkannya untuk kemudahan penduduk yang bekerja dan tinggal di kawasan ini.

“Saya memaklumkan kepada Tun Mahathir bahawa secara kebetulan MOT bersama-sama dengan Kementerian Wilayah Persekutuan sedang berusaha mencari penyelesaian untuk menyiapkan kerja pembangunan infrastruktur rel yang terbengkalai ini dengan penyertaan sektor swasta,” kata Ka Siong dalam kenyataan selepas pertemuan itu.

Untuk rekod Jambatan Gantung Monorel adalah salah satu daripada banyak jambatan di Putrajaya, Malaysia. Ia dibina untuk menghubungkan beberapa mercu tanda penting di kawasan Putrajaya seperti Pusat Konvensyen Putrajaya, Masjid Putra dan Kompleks Pentadbiran Kerajaan di Parcel E.

Laluan utama jambatan ini mempunyai panjang kira-kira 240 meter dan lebar 10 meter. Ia dimiliki oleh Putrajaya Holdings Sdn Bhd dan direka oleh PJS International Sdn Bhd.

Projek ini dihentikan pada tahun 2004 kerana kerajaan tidak meluluskan pembiayaan lanjutan. Projek terhenti sering digambarkan sebagai sambungan hilang sistem pengangkutan awam yang direka untuk modal pentadbiran Persekutuan.

Kementerian Wilayah Persekutuan mengarahkan Perbadanan Putrajaya untuk melantik seorang perunding bebas untuk menjalankan kajian mengenai daya maju projek.

Ka Siong juga berkata beliau turut memaklumkan kepada Dr Mahathir mengenai perkembangan terkini projek pengangkutan awam, termasuk Projek Laluan Rel Pantai Timur (ECRL), Sistem Transit Rapid (RTS), serta Laluan Transit Aliran Massa (MRT) 2 dan 3.

“Saya turut merakamkan penghargaan kepada Tun Mahathir atas segala jasa yang pernah beliau lakukan sepanjang 22 tahun berkhidmat sebagai Perdana Menteri dalam mengembang dan membangunkan Kolej Tunku Abdul Rahman yang kini telah dinaik taraf dan dikenali sebagai Universiti Pengurusan Dan Teknologi Tunku Abdul Rahman,” katanya.


Wanita Malaysia lahir anak di luar negara tak layak dapat kerakyatan

Kanak-kanak dilahirkan di luar negara oleh ibu warganegara Malaysia yang berkahwin dengan warga asing tidak berhak mendapat kerakyatan Malaysia dari segi undang-undang.

Ia diputuskan Mahkamah Rayuan dalam keputusan majoriti 2-1 hari ini, lapor Bernama.

Panel tiga hakim yang diketuai Datuk Kamaludin Md Said membuat keputusan itu selepas membenarkan rayuan kerajaan, Kementerian Dalam Negeri dan ketua pengarah Jabatan Pendaftaran Negara (JPN).

Keputusan majoriti itu dipersetujui oleh Hakim Kamaluddin dan Hakim Datuk Azizah Nawawi, manakala Datuk S Nantha Balan pula menentang.

Sebelum ini, Persatuan Sokongan Keluarga dan Kebajikan Selangor & Kuala Lumpur (Family Frontiers) dan enam wanita Malaysia yang berkahwin dengan warga asing dengan anak kelahiran luar negara, pada 9 September 2021, berjaya dalam tuntutan mereka di Mahkamah Tinggi terhadap ketiga-tiga perayu.


Tiada masalah nak bina kuil, ikut syarat, jaga sensitiviti umat Islam

PAS Selangor kesal dengan laporan portal Malaysiakini di bawah tajuk “Quit politicising religion – politicians told” oleh Isbelle Long dan Nabila Shila.

Ia mahu menggambarkan seolah PAS bermain isu perbezaan agama kononnya untuk memperolehi sokongan politik dan mengaitkan ucapan Ahli Parlimen Kuala Langat, Dato Dr Ahmad Yunus Hairi yang juga Pesuruhjaya PAS Selangor di Parlimen baru-baru ini.

Ia mendakwa gesaan Dr Ahmad Yunus agar pihak kerajaan tidak membina rumah ibadat bukan Islam berhampiran masjid sebagai bukti PAS memperalatkan agama untuk kepentingan politik.

PAS Selangor menganggap laporan ini cukup jahat dan malah ialah yang sesungguhnya cuba mempolitikkan kenyataan jujur seorang wakil rakyat yang dalam perbahasannya mahu melihat keharmonian kaum dikekalkan dan sebarang konflik dan ketegangan sesama rakyat berbilang agama dapat dielakkan.

Dr Ahmad Yunus merujuk kepada cadangan pembinaan baru, yang melibatkan garis panduan sedia ada yang dikeluarkan pihak perancang bandar di PBT, Jabatan Perancangan Negeri dan di Kementerian Pembangunan dan Kerajaan Tempatan dengan gesaan agar sensitiviti masyarakat setempat sentiasa diambil kira.

Beliau dalam ucapannya pada 16 Mac 2023 di Parlimen membawa contoh sebuah tapak di sempadan kawasan beliau iaitu di Canary Garden, Bandar Bestari Klang, di bawah Majlis Perbandaran Klang dimana sebuah rumah ibadat bukan Islam sedang dibina tanpa kelulusan di tapak yang dikelilingi kampung Melayu Islam di Sijangkang, Kuala Langat.

Penduduk di perkampungan ini telah membuat bantahan ke PBT dan beliau sendiri selaku wakil rakyat, kerana itu isu ini dibangkitkan di Parlimen untuk penyelesaian.

Untuk pengetahuan Malaysiakini dan pihak yang tidak bertanggungjawab menyerang PAS dalam isu ini, Manual Garispanduan dan Piawaian Perancangan Negeri Selangor menetapkan bahawa sebarang tapak rumah ibadat perlu diwartakan di bawah Seksyen 62 Kanun Tanah Negara dan memperolehi Kebenaran Merancang dari PBT berkaitan, dalam kes ini tiada pewartawaan mahupun kelulusan diperoleh.

Manual yang sama juga menyebut, pembinaan rumah ibadat bukan Islam di Selangor hendaklah di kawasan taburan penduduk 5,000 penduduk untuk satu tapak atau 2,600 penganut bagi satu tapak.

Di kawasan yang dibangkitkan ahli Parlimen Kuala Langat ini, tidak ada penduduk bukan Islam pun berhampiran kawasan berkenaan.

Memutarbelitkan kenyataan seorang wakil rakyat di Parlimen dengan niat jahat ini cukup dikesali.

PAS tidak pernah ada masalah dengan rumah-rumah ibadat pelbagai agama termasuklah di Selangor yang ada sedia terbina sekian lama dan dapat diterima masyarakat setempat sejak awal lagi.

Isu ini berbeza kerana ia melibatkan rumah ibadat bukan Islam yang baru, dan yang tidak mendapat kelulusan. Ia pula dibina di kawasan perkampungan Melayu Islam yang mendapat bantahan masyarakat setempat.

Secara amnya mana-mana masyarakat tidak akan menyokong pembinaan rumah ibadat mana-mana agama sekalipun yang tidak memperolehi kebenaran pihak berkuasa tempatan dan negeri.

PAS Selangor berharap sebagai portal berita yang bertanggungjawab, Malaysiakini tidak menyalurkan maklumat yang tidak tepat yang tidak membantu dalam pembinaan sebuah negara yang bersatu padu dan masyarakatnya patuh serta taat pada undang-undang dan peraturan negeri dan negara.

Roslan Shahir Datuk Mohd Shahir.
Setiausaha Perhubungan,
Badan Perhubungan PAS Negeri Selangor.


Rayuan Najib dan anak dalam kes tunggakan cukai didengar pada 13 Mac

Mahkamah Persekutuan menetapkan 13 Mac untuk mendengar rayuan bekas Perdana Menteri Datuk Seri Najib Razak dan anak lelakinya Datuk Mohd Nazifuddin berhubung penghakiman terus terhadap mereka dalam kes tunggakan cukai pendapatan.

Najib dan anaknya merayu keputusan Mahkamah Tinggi yang membenarkan permohonan Lembaga Hasil Dalam Negeri (LHDN) memasukkan penghakiman terus itu bagi mendapatkan semula lebih RM1.7 bilion cukai tertunggak daripada mereka.

Peguam Wee Yeong Kang, seorang daripada peguam yang mewakili Najib dan Mohd Nazifuddin, mengesahkan perkara itu ketika dihubungi.

Beliau berkata rayuan itu akan didengar oleh Mahkamah Persekutuan secara dalam talian melalui aplikasi Zoom.

Prosiding pengurusan kes berhubung rayuan itu berlangsung di hadapan Timbalan Pendaftar Mahkamah Persekutuan Suhaila Haron.

Pada 2020, dua Mahkamah Tinggi membenarkan permohonan LHDN untuk memasukkan penghakiman terus bagi mendapatkan semula tunggakan cukai sebanyak RM1.69 bilion daripada Najib serta RM37.6 juta daripada Nazifuddin bagi tempoh antara 2011 dan 2017.

Penghakiman terus adalah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.

Najib dan Mohd Nazifuddin gagal dalam rayuan mereka di Mahkamah Rayuan pada 9 Sept 2021 untuk mengetepikan penghakiman terus itu.

Pada 10 Mei tahun lepas, mereka memperoleh kebenaran untuk meneruskan rayuan ke Mahkamah Persekutuan.

Rayuan Najib dan Nazifuddin akan diputuskan oleh Mahkamah Persekutuan berdasarkan sembilan persoalan undang-undang.


Lebih 15.5 juta dos diberikan, semalam 446,052 tertinggi

Program Imunisasi Covid-19 Kebangsaan (PICK) semalam merekodkan jumlah pemberian vaksin tertinggi sekali gus membuktikan komitmen kerajaan untuk mencapai imuniti kelompok secepat mungkin.

Angka terbaharu itu menjadikan keseluruhan jumlah pemberian vaksin sejak PICK dilancarkan kepada 15,517,866 dengan 10,584,885 menerima dos pertama dan 4,932,981 dos kedua.

Dalam kenyataannya hari ini Jawatankuasa Khas Jaminan Akses Bekalan Vaksin Covid-19 (JKJAV) berkata semalam (21 Julai 2021) sebanyak 446,052 dos suntikan diberikan kepada penerima dos pertama dan kedua di seluruh Malaysia.

Daripada jumlah itu 282,980 individu menerima dos suntikan pertama, manakala 163,072 lagi menerima dos kedua.

Selangor merekodkan jumlah pemberian vaksin tertinggi iaitu 127,180 dos suntikan membabitkan 89,183 individu menerima suntikan pertama dan 37,997 yang lain melengkapkan dos kedua masing-masing.

Antara negeri lain yang merekodkan pemberian dos vaksin Covid-19 tertinggi ialah Kuala Lumpur dengan 79,205 dos (47,866 dos pertama dan 31,339 dos kedua); Sarawak sebanyak 58,348 dos (15,912 dos pertama dan 42,436 dos kedua); dan Johor dengan 38,781 dos (35,145 dos pertama dan 3,636 dos kedua).

Pulau Pinang turut merekodkan jumlah pemberian vaksin tertinggi sebanyak 24,669 membabitkan 15,346 penerima dos pertama dan 9,323 yang lain melengkapkan dos kedua, diikuti Perak dengan 21,721 dos (14,658 pertama dan 7,063 dos kedua).

Secara keseluruhan, Lembah Klang yang merangkumi Selangor, Kuala Lumpur dan Putrajaya kekal merekodkan jumlah tertinggi pemberian vaksin 5,679,875 dos membabitkan 4,279,720 dos pertama dan 1,400,155 dos kedua.

Sarawak adalah negeri kedua tertinggi merekodkan pemberian vaksin secara keseluruhan iaitu sebanyak 2,617,359 dos dengan 1,607,722 dos pertama dan 1,009,637 dos kedua.

Sebelum ini, jumlah tertinggi yang pernah direkodkan sebelum ini ialah pada 14 Julai lalu membabitkan pemberian 434,828 dos suntikan vaksin.


Ringgit jatuh, hutang 1MDB mungkin juga bertambah RM8.5 bilion

Hutang besar yang sedang ditanggung syarikat 1Malaysia Development Berhad (1MDB) juga bakal menerima tempias susulan kejatuhan nilai ringgit yang terburuk dalam sejarah 24 tahun negara.

Kesan kejatuhan nilai ringgit secara tidak langsung akan menyebabkan kos hutang bon 1MDB yang terpaksa ditanggung kerajaan akan meningkat sebanyak RM8.5 bilion, ia jika kadar tukaran ringgit berada pada paras RM4.65 berbanding dolar.

Walaupun kerajaan mendakwa kejatuhan ringgit tidak memberi kesan kepada keadaan ekonomi negara atas alasan pertumbuhan yang baik, namun perlu diakui juga hutang yang ditanggung kerajaan yang dicipta 1MDB pada masa sama akan meningkat.

“Kerajaan harus berhenti menafikan bahawa kejatuhan menjunam ringgit tidak memberi kesan yang besar kepada hutang Malaysia apabila kos hutang bon 1MDB AS$6.5 bilion sahaja yang disusun oleh Goldman Sachs mungkin bertambah sebanyak RM8.5 bilion pada RM4.65 kepada dolar AS sekarang, kadar terendah dalam 24 tahun,” kata bekas Menteri Kewangan, Lim Guan Eng.

Guan Eng berkata jumlah keseluruhan hutang yang perlu dibayar melibatkan bon yang diterbitkan Goldman Sachs bakal mencecah keseluruhan RM30.23 bilion (kadar tukaran RM4.65) berbanding RM21.78 bilion (kadar tukaran RM3.35).

“Pada RM3.35 berbanding dolar AS apabila bon 1MDB AS$ 6.5 bilion diterbitkan ketika itu, jumlah prinsipal bon AS$6.5 bilion itu akan mencecah kira-kira RM21.78 bilion.

“Pada kadar pertukaran semasa RM4.65 kepada dolar AS, jumlah prinsipal yang perlu dibayar untuk AS$6.5 bilion itu akan naik lebih tinggi pada RM30.23 bilion — atau hampir RM8.5 bilion lebih tinggi.

“Faedah terkumpul akan berjumlah lebih RM1 bilion setahun dan RM10.5 bilion dalam sedekad yang lalu. Ringgit yang lebih lemah tahun ini bermakna kos faedah tahunan adalah sekitar RM1.5 bilion dan bukannya RM1 bilion,” katanya lagi.

Guan Eng juga mempersoalkan adakah dengan peningkatan jumlah bayaran hutang tersebut kerajaan masih cuba menafikan ia tidak diambil kira sebagai kesan besar.

“Adakah apabila kerajaan membayar tambahan RM8.5 bilion lebih tinggi yang disebabkan kerugian pertukaran asing hanya untuk satu bon 1MDB AS$ 6.5 bilion tidak dikira sebagai kesan yang besar, tanpa mengambil kira kerugian mata wang daripada hutang dalam denominasi Amerika Syarikat yang lain?” katanya lagi.


UMMAH lapor polis kenyataan Kit Siang hina, persenda Allah, Islam

Gerakan Pembela Ummah (UMMAH) hari ini membuat laporan polis berhubung kenyataan Penasihat DAP yang juga Ahli Parlimen Iskandar Puteri, Lim Kit Siang berkaitan ‘Kerajaan Allah’ dalam Facebooknya semalam.

Laporan itu dibuat Setiausaha Agung UMMAH, Khalil Idham Lim di Ibu Pejabat Polis Daerah Kerian, Perak jam 10.12 pagi tadi selepas menganggap kenyataan itu jelas mempersenda dan menghina Allah serta agama Islam.

Serentak itu beliau turut mengarahkan semua cawangan UMMAH negeri dan jaringan pertubuhan bukan kerajaan (NGO) di bawah gerakan itu membuat laporan sama.

“Umat Islam juga harus sensitif dan bangkit untuk mempertahankan Islam daripada semudahnya dipersenda oleh individu yang tidak bertanggungjawab.

“UMMAH juga menyeru umat Islam untuk turut bangkit bersama kami membuat laporan polis berhubung penghinaan itu,” katanya dalam kenyataan hari ini.

Khalil berkata beliau membuat laporan polis selepas membaca tulisan Kit Siang melalui Facebook dan blognya berkaitan ‘Kerajaan Allah’ yang berbunyi:

“If “Allah’s government” is the best form of government in Covid-19 Pandemic, why Malaysia is the last in the Economist’s global normalcy index losing out to Hong Kong, New Zealand, South Korea, China, Japan, Russia, Thailand, Singapore, Vietnam and Taiwan none of which can claim to be “Allah’s government”.

Tulisan itu membawa makna jika “kerajaan Allah” adalah bentuk kerajaan terbaik dalam Pandemik Covid-19, mengapa Malaysia berada pada tempat erakhir dalam indeks kenormalan global the Economist di bawah Hong Kong, New Zealand, South Korea, China, Japan, Russia, Thailand, Singapore, Vietnam dan Taiwan yang tidak boleh mendakwa mereka adalah “kerajaan Allah”, kata Khalil lagi.

Katanya, beliau percaya percaya tulisan Kit Siang ini adalah satu penghinaan ke atas Islam yang merupakan agama Persekutuan serta satu kesalahan mengikut Seksyen 4 Akta Hasutan 1948 berkaitan mengembangkan permusuhan dan kebencian antara golongan penduduk berlainan di Malaysia.

Khalil berkata kenyataan itu juga satu kesalahan mengikut Seksyen 233 Akta Komunikasi dan Multimedia 1998 kerana penggunaan tidak wajar kemudahan rangkaian atau perkhidmatan rangkaian.

Kit Siang perlekeh ‘Kerajaan Allah’ bukti kebiadaban DAP terhadap Islam


Presiden parti politik Sabah jual dokumen pengenalan diri ditahan

Presiden Parti Perpaduan Rakyat Sabah, Mohd Arshad Abdul Mualap dihadapkan di Mahkamah Shah Alam pagi tadi selepas terbabit dalam aktiviti penipuan penjualan kad program pengumpulan data maklumat dokumentasi orang tiada kewarganegaraan.

Mohd Arshad, 46, dan seorang lagi individu Mohamad Amkah Ahmad, 48, ditahan di Subang Jaya, pada 22 Jun lalu.

Menteri Dalam Negeri Datuk Seri Hamzah Zainuddin berkata kedua-dua mereka dipercayai menipu orang tiada warganegara dengan menawarkan kad data dilengkapi pengimbas kod QR sejak awal tahun ini.

“Setakat ini kad data berkenaan dijual antara harga RM500 hingga RM1,000 kepada mana-mana individu yang tidak mempunyai kewarganegaraan.

“Kedua-dua suspek sudah dituduh mengikut Seksyen 420 Kanun Keseksaan atas kesalahan melakukan penipuan,” katanya pada sidang media khas di Bukit Aman, petang tadi.

Memetik laporan BH, Hamzah berkata kerajaan menerusi Kementerian Dalam Negeri (KDN) tidak pernah memberi kebenaran kepada mana-mana pihak untuk mengeluarkan kad pengenalan.

“Justeru saya meminta mana-mana pihak terutama kepada mana-mana individu bukan warganegara supaya tidak tertipu dengan taktik sebegini.

“Kita tidak menolak kemungkinan Mohd Arshad yang mendaftarkan parti pada tahun 2017 dan menjadikan dirinya sebagai Presiden menggunakan parti untuk mendapatkan kepentingan dirinya sendiri dan melakukan kegiatan penipuan ini,” katanya.

Hamzah menerima maklumat mengenai kegiatan penipuan itu daripada individu bukan warga Malaysia ketika berada di luar negara sebelum membincangkannya dengan Ketua Polis Negara, Tan Sri Acryl Sani Abdullah Sani.

“Susulan itu Ketua Polis Negara, mewujudkan satu pasukan khas membabitkan Jabatan Siasatan Jenayah Komersil (JSJK) Selangor dan Bukit Aman yang kemudiannya melakukan serbuan ini dan menahan suspek,” katanya.

Sebarang urusan permohonan kad pengenalan, hanyalah melalui Jabatan Pendaftaran Negara (JPN) dan hanya empat jenis kad pengenalan yang disahkan.

“Kad pengenalan itu adalah kad pengenalan MyKad untuk semua warganegara Malaysia (biru); kad pengenalan Pemastautin Tetap (merah); kad pengenalan warga asing yang bekerja di Malaysia (hijau) dan kad pengenalan (coklat) untuk mereka yang melakukan kesalahan besar,” katanya.


Hadi disahkan dijangkiti Covid-19, alami gejala ringan

Presiden PAS Tan Sri Abdul Hadi Awang disahkan dijangkiti Covid-19 dan dilaporkan mengalami gejala ringan.

Perkara itu disahkan oleh anaknya, Muhammad Khalil Abdul Hadi yang berkata bapanya ketika ini sedang menjalani kuarantin kendiri dan memohon orang ramai mendoakan agar diberikan kesembuhan yang segera.

“Mohon doa kepada Ayahanda Tuan Guru supaya diberikan kesembuhan segera.

“Beliau telah disahkan positif Covid-19 dan hanya mengalami gejala ringan.

“Kini sedang menjalani kuarantin di rumah dan dalam keadaan baik,” katanya yang juga Ahli Jawatankuasa PAS Pusat dalam hantaran di Facebook hari ini.

Untuk rekod, tahun lalu, Hadi juga pernah masuk Institut Jantung Negara kerana masalah kesihatan.

Beliau dimasukkan ke wad pada Februari selepas mengalami kesukaran bernafas dan sekali lagi menerima rawatan pada Jun lalu.

Semasa Pilihan Raya Negeri (PRN) Johor, Hadi juga dilihat mengehadkan pergerakannya semasa kempen, serta sering muncul dengan bilangan hadirin yang terhad.


Khairy dakwa difahamkan pengampunan kepada Najib dilengah kerajaan campuran

Kerajaan campuran didakwa cuba melengah-lengahkan proses pengampunan kepada Datuk Seri Najib Razak bagi mengelakkan konflik dalam gabungan parti kerajaan.

Dakwaan itu dibuat bekas Ketua Pemuda UMNO, Khairy Jamaluddin Abu Bakar yang berkata fail pengampunan Najib tidak dibawa ke Lembaga Pengampunan atas arahan pihak atasan dalam kerajaan campuran.

“Apa yang saya difahamkan ialah mereka cuba melengah-lengahkan masa. Mereka tak nak buat keputusan, mereka telah memberi arahan kepada Lembaga Pengampunan ‘jangan bawa fail itu dulu’ dengan guna apa-apa alasan.

“Mungkin ini adalah tanda-tanda ketidaksabaran penyokong ‘Bossku’,” kata Khairy dalam edisi terbaru podcast Keluar Sekejap.

Program wawancara itu diadakan bersama bekas Ketua Penerangan UMNO, Shahril Hamdan yang juga dipecat parti.

Jelas Khairy lagi, keadaan tersebut berlaku susulan pertikaian antara pemimpin UMNO Johor, Datuk Puad Zarkashi dan Setiausaha Agung, Datuk Asyraf Wajdi Dusuki, selepas speaker Dewan Undangan Negeri (DUN) Johor itu menyerang Rafizi Ramli dari PKR yang gagal menguruskan portfolio ekonominya dengan baik.

Beberapa pemimpin UMNO lain, termasuk Tan Sri Shahrir Samad dan Ahli Majlis Tertinggi Datuk Nur Jazlan Mohamed, juga secara terbuka mempersoalkan pemimpin Pakatan Harapan (PH), yang nampaknya muncul tanda-tanda ketegangan dalam parti Melayu itu selepas enam bulan berganding bahu dengan musuh lamanya bagi membentuk kerajaan.

Najib, yang disabitkan pada 2020 atas tuduhan pecah amanah, pengubahan wang haram dan salah guna kuasa ke atas dana SRC International Sdn Bhd, mula menjalani hukuman penjara 12 tahun pada Ogos tahun lalu.

Mac lalu, Mahkamah Persekutuan menolak semakan kehakiman terhadap sabitan dan hukumannya, yang mendorong desakan oleh penyokongnya dalam UMNO untuk mendapatkan pengampunan diraja.

Pada April, Perdana Menteri Datuk Seri Anwar Ibrahim mengakui beliau akan menjadi sebahagian daripada Lembaga Pengampunan yang ditugaskan untuk memutuskan pengampunan Najib.

Bagaimanapun, tidak lama selepas itu wujud perdebatan mengenai peranan Anwar dalam mendengar permohonan pengampunan, selepas penyokong PH berkata ia adalah budi bicara Agong.

Khairy berkata Anwar dan Zahid cuba mengelak daripada membuat keputusan mengenai perkara itu.

“Sebab jika mereka panggil mesyuarat Lembaga Pengampunan, dan memberi nasihat kepada yang Yang di-Pertuan Agong supaya pengampunan itu perlu diberi, itu akan mengundang reaksi negatif di kalangan sebahagian rakyat terutama penyokong PH.

“Kalau mereka memberi nasihat kepada Agong untuk tidak memberi pengampunan, itu akan mengundang reaksi di kalangan orang UMNO dan penyokong kuat Bossku.”


Penganggur dalam video tular culik kanak-kanak didakwa

Seorang penganggur hari ini mengaku tidak bersalah di Mahkamah Majistret Johor Bahru atas pertuduhan menculik seorang kanak-kanak lelaki di Taman Scientex, Pasir Gudang, Rabu lepas.

Muhammad Rahim Ahmad, 26, dituduh menculik kanak-kanak berusia tujuh tahun itu berdekatan Sekolah Agama Taman Scientex, Pasir Gudang, pada 11.30 pagi, 11 Mei lepas, lapor Bernama.

Pertuduhan dikemukakan mengikut Seksyen 363 Kanun Keseksaan yang memperuntukkan hukuman penjara sehingga tujuh tahun dan denda, jika sabit kesalahan.

Majistret Zulhilmi Ibrahim membenarkan tertuduh diikat jamin RM4,000 dengan seorang penjamin dan menetapkan 1 Jun untuk sebutan semula kes.

Kes dikendalikan Timbalan Pendakwa Raya Danial Munir manakala tertuduh tidak diwakili peguam.


Kala jengking serang Mesir

Lebih 500 penduduk cedera selepas disengat kala jengking di Aswan, selatan Mesir, ketika ribut petir melanda wilayah itu, kata seorang pegawai Kementerian Kesihatan.

Serangan dan gigitan berlaku ketika haiwan itu, bersama ular, keluar dari tempat persembunyian biasa mereka akibat hujan lebat serta banjir dan terpaksa mencari tempat perlindungan, kata pakar.

Kesemua mereka yang cedera dimasukkan ke hospital dan sedang menerima rawatan, kata Ehab Hanafy, Setiausaha Kementerian Kesihatan Aswan, kepada akhbar Mesir Al-Ahram.

Kawasan Aswan biasanya menerima hujan sekitar 1 milimeter setahun, menjadikan ribut petir dan hujan batu pada hari Jumaat sebagai kejadian yang jarang berlaku.

Kala jengking berekor gemuk Mesir, yang biasanya tinggal di padang pasir, adalah antara haiwan paling mematikan di dunia. Tanpa rawatan, mereka yang disengat boleh maut dalam masa sejam.

Tiga anggota pasukan keselamatan Mesir terbunuh dalam banjir kilat yang paling teruk dalam tempoh 11 tahun, menurut Gabenor Aswan, Ashraf Attia.

Selain kejadian itu, keadaan cuaca buruk di bandar itu menyebabkan bekalan elektrik terputus, dan menyebabkan lampu jalan dan pokok tumbang di jalan. – Agensi


Ringgit dibuka rendah berbanding dolar, kadar faedah AS dijangka naik

Ringgit dibuka rendah berbanding dolar AS hari ini berikutan terdapatnya jangkaan akan kenaikan kadar faedah di AS, kata seorang peniaga.

Pada jam 9 pagi, mata wang tempatan berada pada 4.3945/3980 berbanding dolar AS daripada 4.3930/3960 pada penutup Rabu, lapor Bernama.

Ketua Ekonomi Bank Islam Malaysia Bhd Dr Mohd Afzanizam Abdul Rashid berkata ringgit dijangka diniagakan dalam julat ketat hari ini kerana pemain pasaran masih menantikan tindakan selanjutnya penggubal dasar kewangan global.

“Tumpuan adalah pada keputusan dasar monetari ECB yang dijadualkan hari ini. Pada masa yang sama, peserta pertukaran asing masih ‘terperangkap’ dengan keputusan kadar faedah oleh bank pusat utama,” katanya kepada Bernama.

Beliau berkata kata sepakat secara umumnya ialah tidak akan ada sebarang perubahan pada kadar faedah penanda aras.

Selain itu, beliau berkata mesyuarat Jawatankuasa Pasaran Terbuka Persekutuan (FOMC) akan diadakan pada 14 dan 15 Jun.

Sementara itu, ringgit diniagakan bercampur-campur berbanding sekumpulan mata wang utama.

Ringgit mengukuh berbanding yen kepada 3.2748/2777 daripada 3.2837/2862 dan meningkat sedikit berbanding dolar Singapura kepada 3.1911/1941 berbanding penutupan semalam (Rabu) pada 3.1928/1952.

Bagaimanapun, mata wang tempatan menyusut nilai berbanding pound Britain kepada 5.5081/5125 daripada 5.5027/5064 pada Rabu dan lega berbanding euro menjadi 4.7069/7107 daripada 4.7027/7059.


Undi18 bulan lalu yang sudah didaftarkan secara automatik 38,004: SPR

Suruhanjaya Pilihan Raya (SPR) sudah mendaftarkan secara automatik Undi18 sebanyak 38,004 sebagai pemilih baharu sepanjang tempoh bulan (Februari 2022) lalu.

Perkara itu diumumkan Setiausaha SPR, Datuk Ikmalrudin Ishak yang berkata, jumlah itu direkodkan dalam Daftar Pemilih Tambahan Bulan Februari Tahun 2022 (DPT BLN2/2022) yang diperakukan semalam dan diwartakan hari ini.

Jelasnya lagi, jumlah tersebut termasuk 11,385 orang pemilih berdaftar yang bertukar bahagian pilihan raya dan 5,839 orang pemilih bertukar status atau kategori pengundi.

“DPT BLN2/2022 itu dibuka untuk semakan selama 30 hari mulai hari ini hingga 14 April depan yang boleh disemak melalui lima kaedah.

“Semakan boleh dibuat seperti portal SPR di pautan https://www.spr.gov.my atau https://mysprsemak.spr.gov.my; portal rasmi pejabat-pejabat pilihan raya negeri di pautan http://ppn.spr.gov.my.

“Selain itu semakan melalui aplikasi dalam talian di pautan https://myspr.spr.gov.my; aplikasi mudah alih MySPR Semak; atau hotline SPR di talian 03-8892 7018,” katanya dalam kenyataan hari ini.

Ikmalrudin berkata, sekiranya mereka mendapati namanya tidak disenaraikan dalam DPT BLN2/2022, mereka boleh membuat tuntutan dengan mengisi Borang C melalui aplikasi dalam talian di pautan https://myspr.spr.gov.my atau hadir ke pejabat pilihan raya negeri yang berkenaan.

Di samping itu, katanya, mana-mana pemilih berdaftar di sesuatu bahagian pilihan raya membuat semakan dan berhasrat membuat bantahan ke atas kemasukan nama pemilih yang membuat pertukaran ke bahagian pilihan rayanya boleh mengisi Borang D dan hadir ke pejabat pilihan raya negeri berkenaan.

“Borang C dan Borang D juga boleh dimuat turun dari portal pejabat-pejabat pilihan raya negeri di pautan http://ppn.spr.gov.my dan hendaklah dikemukakan kepada Pengarah Pilihan Raya Negeri berkenaan pada waktu pejabat pada mana-mana hari bekerja sepanjang tempoh semakan DPT BLN2/2022,” katanya.


63 kematian hari ini tertinggi sejak Mac 2020

Enam puluh tiga kematian dicatatkan di seluruh negara dalam tempoh 24 jam sehingga 12 tengah hari tadi – tertinggi sejak Covid-19 melanda negara – berbanding semalam sebanyak 60 kes.

Jumlah kematian ini juga seiring dengan peningkatan kes jangkitan baharu dalam tempoh itu yang paling tinggi pernah dicatatkan iaitu sebanyak 7,478 kes, sekali gus menjadikan jumlah kumulatif kepada 533,367 kes.

Ketua Pengarah Kesihatan, Tan Sri Dr Noor Hisham Abdullah dalam satu kenyataan hari ini berkata, seramai 756 pesakit kini dirawat di Unit Rawatan Rapi (ICU) hospital di seluruh negara.

“Seramai 377 daripada jumlah itu memerlukan bantuan alat pernafasan. Jumlah kes sembuh pula adalah sebanyak 4,665,” katanya.

Tujuh negeri pula mencatat kenaikan kes jangkitan hari ini iaitu Wilayah Persekutuan Kuala Lumpur, Sarawak, Pulau Pinang, Kelantan, Perak, Kedah dan Wilayah Persekutuan Putrajaya.


Pendakwaan mohon hukuman penjara ditambah 3 bulan terhadap Lokman

Hukuman penjara sebulan tidak mencukupi kerana Datuk Lokman Noor Adam melakukan kesalahan yang dianggap serius kerana menghina mahkamah, kata pasukan pendakwaan.

Sebaliknya, pihak pendakwa raya yang mengendalikan kes Lokman menghina mahkamah berhubung kenyataannya dalam kes rasuah 1Malaysia Development Berhad (1MDB) semasa berhujah hari ini berkata sekurang-kurangnya bekas Ahli Majlis Tertinggi UMNO itu dikenakan hukuman penjara tiga bulan.

Menurut Timbalan Pendakwa Raya, Datuk Mohd Dusuki Mokhtar, hukuman tersebut perlu ditingkatkan kerana perlu memelihara maruah institusi kehakiman negara daripada dicemari dengan tohmahan seperti dilakukan Lokman selepas ini, menurut laporan Malaysiakini.

Lokman hari ini dibicarakan bersabit kes rayuan pihak pendakwaan terhadap keputusan Mahkamah Tinggi Kuala Lumpur pada 15 Julai tahun lalu yang menjatuhkan hukuman penjara sebulan ke atas Lokman kerana menghina mahkamah.

Permohonan pihak pendakwaan adalah mengenai dakwaan ugutan Lokman ke atas bekas pegawai khas Najib, Amhari Effendi Nazaruddin, yang merupakan saksi pendakwaan kelapan dalam perbicaraan rasuah 1MDB melibatkan bekas Perdana Menteri Datuk Seri Najib Razak.

Bagaimanapun, Mahkamah Tinggi membenarkan permohonan oleh pasukan peguam Lokman untuk menangguhkan pelaksanaan hukuman sementara menunggu rayuannya untuk membatalkan hukuman penjara itu.

Pihak pendakwaan pula kebetulan membuat rayuan bagi meningkatkan hukuman.

Kes penghinaan mahkamah dilakukan oleh pemimpin UMNO tersebut bukan kali pertama berlaku, sebelum ini Lokman diberi amaran terakhir selepas mendapati beliau bersalah menghina mahkamah kerana menyebut perkataan ‘bodoh’ semasa perbicaraan kes Datuk Seri Ahmad Zahid Hamidi membabitkan Yayasan Akalbudi.

Hakim Datuk Collin Lawrence Sequerah Sebelum mengeluarkan amaran itu, Hakim Datuk Collin Sequerah memberi peluang kepada Lokman, 49, untuk membersihkan penghinaan itu dengan memohon maaf tanpa sebarang syarat.

“Isu yang timbul adalah perkara serius. Lokman sudah memohon maaf kepada mahkamah. Ini amaran terakhir dan tiada tindakan lanjut akan diambil terhadap Lokman,” katanya.

Lokman membuat permohonan maaf itu dari kandang saksi kepada semua pihak yang berkenaan.

“Saya mohon maaf secara suci hati tanpa sebarang syarat kepada pihak Yang Arif, mahkamah dan semua pihak terlibat dan saya berjanji perkara ini tidak akan berulang lagi.”


Malaysia bukan perisai, proksi kuasa besar: Hadi Awang

Malaysia tidak boleh menjadi perisai pertahanan kepada mana-mana kuasa besar atau sebagai proksi bagi pihak mereka dalam melakukan provokasi terhadap negara lain.

Malah, negara Barat juga tidak layak menjadi penyelesai kepada masalah serantau yang dihadapi Asia sekiranya terdapat sebarang masalah,
kata Presiden PAS, Datuk Seri Abdul Hadi Awang.

Menurutnya, negara-negara serantau sepatutnya menyelesaikan masalah sendiri melalui pakatan kerjasama setempat.

Beliau mengingatkan bahawa perjuangan mengangkat kemampuan sendiri perlu diutamakan selain mengadakan hubungan dengan semua pihak tanpa mengira Blok Timur atau Barat, menerima aspek positif dan menolak polisi negatif serta melampau.

Justeru, katanya tanggungjawab dan peranan untuk menyelamatkan negara sendiri lebih diutamakan, selain tidak menjadi alat kepada campur tangan asing secara langsung atau tidak langsung.

“Jangan jadikan negara ini sebagai perisai kepada negara lain atau proksi bagi pihaknya melalui provokasi murahan yang boleh dibeli oleh mereka,” katanya mengulas kenyataan Menteri Pertahanan, Datuk Seri Hishammuddin Hussein yang akan meminta pandangan China berhubung perjanjian pembelian kapal selam berkuasa nuklear antara Australia, United Kingdom dan Amerika Syarikat (AUKUS).

Duta Khas Perdana Menteri Ke Timur Tengah itu berkata kenyataan Hishammuddin untuk meminta pandangan China itu bukan bermakna Malaysia sudah berpihak.

“Akan tetapi, lebih bersifat kepada menunjukkan bahawa Malaysia tidak bergantung lagi kepada Barat. Suatu pendirian yang mencemaskan mereka yang harapannya masih bergantung kepada Barat,” katanya dalam kenyataan hari ini.

Semalam, Hishammuddin menafikan dakwaan Pakatan Harapan (PH) bahawa Malaysia menerima arahan daripada China berhubung pembentukan AUKUS.

Menteri Pertahanan itu sebaliknya berkata Malaysia mahukan pandangan China dan tindakan mereka berhubung AUKUS supaya negara di rantau ini, termasuk negara ASEAN lain boleh ambil tindakan proaktif.

Hadi yang juga Ahli Parlimen Marang berkata adalah wajar Malaysia meminta penjelasan China kerana keutamaan yang sepatutnya dalam hubungan antarabangsa adalah melihat terlebih dahulu terhadap sikap negara serantau yang terdekat, bukannya merangkak ke negara yang jauh merentasi lautan dan benua.

“Apatah lagi negara yang diketahui bahawa agenda penjajahannya belum lagi dipadamkan dan terkini dalam keadaan tercorot di Afghanistan dan Iraq. Lalu, mereka mengubah strategi dengan mengadakan pakatan baharu bernama AUKUS dan kita perlu berhati-hati terhadapnya.

“Langkah ini diambil kerana tidak boleh diizinkan mengulangi sekali lagi sejarah tanah air ini menjadi pangkalan kepada negara asing yang jauh sebagai medan peperangan, demi keselamatan dan keamanan mereka, bukannya bagi kita di sini,” katanya.


Pengerusi Jawatankuasa Khas Bebas Darurat menghadap Agong

Pengerusi Jawatankuasa Khas Bebas Darurat 2021, Tun Arifin Zakaria menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara, pagi ini.

Bekas Ketua Hakim Negara itu tiba kira-kira jam 9.45 pagi tadi dan dilihat memasuki Pintu 2 Istana Negara menggunakan kenderaan jenis Proton Perdana berwarna hitam.

Sesi menghadap tersebut berlangsung selepas siri sembah maklum oleh 15 wakil ketua parti pada Rabu hingga Jumaat lalu, sebelum ia berakhir pada Isnin.

Difahamkan, pertemuan dengan jawatankuasa berkenaan bagi membolehkan Yang di-Pertuan Agong mendapat maklumat sebelum mengadakan pertemuan khas dengan Raja-Raja Melayu pada Rabu.

Jawatankuasa Khas Bebas Darurat 2021 ditubuhkan mengikut Seksyen 2 Ordinan Darurat (Kuasa-Kuasa Perlu) 2021.

Keanggotaannya terdiri daripada pakar kesihatan awam, wakil parti politik pembangkang dan kerajaan, tokoh bidang pendidikan, kesihatan, keselamatan, ketenteraman awam, pentadbiran awam dan undang-undang, mufti serta wakil dewan perniagaan.

Sebelum ini Datuk Pengelola Bijaya Diraja Istana Negara Datuk Indera Ahmad Fadli Shamsuddin dalam satu kenyataan berkata Yang di-Pertuan Agong berkenan menganjurkan sesi Perbincangan Khas Raja-Raja Melayu di Istana Negara pada 16 Jun.

Perbincangan itu adalah atas inisiatif Yang di-Pertuan Agong dan akan dipengerusikan oleh baginda berkaitan usaha memerangi penularan wabak Covid-19 dan pelaksanaannya ketika tempoh darurat.


Apple bukan lagi firma paling bernilai di dunia, kini Saudi Aramco

Syarikat minyak Saudi Aramco, milik kerajaan Arab Saudi, pada Khamis mengatasi firma teknologi Amerika Syarikat Apple untuk menjadi syarikat paling bernilai di dunia, lapor Agensi Anadolu.

Harga saham Saudi Aramco ditutup pada 44.70 Riyal Saudi (US$11.92) sesaham di bursa saham negara itu Tadawul untuk permodalan pasaran 8.94 trilion Riyal Saudi (US$2.38 trilion), menurut laporan Bernama.

Harga saham Apple berada pada US$146.07 sesaham pada indeks Nasdaq AS pada 11.10 pagi EDT untuk nilai pasaran US$2.36 trilion.

Ini julung kalinya nilai pasaran Saudi Aramco mengatasi Apple sejak 2020.

Menurut angka rasmi, sejak awal tahun ini, Apple menyaksikan penurunan harga sahamnya kira-kira 20 peratus, manakala saham Aramco melonjak hampir 28 peratus.

Ketika Apple bergelut dengan rantaian bekalan yang meruncing, krisis cip dan inflasi pengguna yang meningkat, Saudi Aramco mendapat manfaat daripada kenaikan harga minyak mentah.

Harga minyak mentah Brent yang menjadi penanda aras antarabangsa melonjak kepada US$139 setong pada Mac, paras tertinggi sejak 2008.

Permintaan minyak global yang meningkat dengan pantas melebihi bekalan minyak mentah dalam tempoh selepas pandemik memainkan peranan penting dalam kenaikan harga minyak.

Selain itu, perang Rusia-Ukraine yang mengancam bekalan minyak mentah yang selamat ke Eropah telah mendorong harga yang lebih tinggi.


Jumlah pesakit ICU kerana Covid-19 kini cecah 1,224

Jumlah pesakit Covid-19, termasuk individu yang disyaki atau mungkin dijangkiti, yang dimasukkan ke unit rawatan rapi (ICU) kini mencecah 1,224 orang berbanding 917 pesakit semalam sebagaimana diumumkan Kementerian Kesihatan (KKM).

Jumlah baharu itu dimaklumkan Ketua Pengarah Kesihatan Tan Sri Dr Noor Hisham Abdullah dalam kiriman Facebook beliau malam tadi.

“Buat masa ini, terdapat 1,224 pesakit Covid-19 (termasuk kes suspected/probable) yang dimasukkan ke ICU di mana 567 pesakit berada di Lembah Klang,” katanya yang menjelaskan penggunaan wad ICU hospital di Lembah Klang yang kekal tinggi.

Beliau berkata jumlah pesakit Covid-19 termasuk kes yang disyaki dan kemungkinan dijangkiti masih tinggi dan belum menunjukkan penurunan, khususnya di Lembah Klang yang membabitkan Selangor, Kuala Lumpur dan Putrajaya.

Pada masa sama beliau juga memaklumkan masih ramai pesakit kritikal Covid-19 yang tidak dapat ditempatkan di wad kerana kesesakan dan kekurangan katil, termasuk di ICU.

“Namun diingatkan, terdapat ramai pesakit kritikal yang masih berada di Jabatan Kecemasan & Trauma hospital-hospital di Lembah Klang yang belum dapat dimasukkan ke wad kerana kesesakan dan kekurangan katil di wad dan ICU,” katanya.

Dr Noor Hisham berkata pesakit yang tidak dapat ditempatkan di wad itu kini terpaksa diletakkan di Jabatan Kecemasan dan Trauma di hospital sekitar Lembah Klang.

Katanya, nasib yang sama turut menimpa pesakit Covid-19 dalam kategori 3 dan 4 yang memerlukan bantuan oksigen dan mereka hanya dirawat di Pusat Kuarantin dan Rawatan Berisiko Rendah di Taman Ekspo Pertanian Malaysia (MAEPS), Serdang

Beliau turut menjelaskan bagi menangani masalah itu KKM mengambil beberapa langkah termasuk meningkatkan kapasiti Hospital Kuala Lumpur (HKL) merawat pesakit Covid-19 kategori 4 dan 5 serta penyumberluaran (outsourcing) dengan merujuk pesakit-pesakit bukan Covid-19 dari HKL ke hospital swasta yang berdekatan.

Katanya, Hospital Pakar Kanak-kanak UKM juga akan dipertingkatkan kapasiti agar lebih ramai pesakit Covid-19 kategori 4 dan 5 dapat dirawat, selain meningkatkan kapasiti merawat pesakit Covid-19 di Hospital Selayang dan Hospital Tengku Ampuan Rahimah Klang.

“Hospital Ampang pula dijadikan sebagai hospital Covid-19 sepenuhnya seperti Hospital Sungai Buloh mulai 30 Jun 2021 lalu,” katanya.

Setakat ini terdapat 17 hospital yang merawat pesakit Covid-19 di sekitar Lembah Klang iaitu Hospital Selayang; Hospital Kajang; Hospital Ampang; Hospital Tengku Ampuan Rahimah; Hospital Banting; Hospital Shah Alam; dan Hospital Serdang.

Hospital lain adalah Hospital Pengajar Universiti Putra Malaysia; Hospital UITM; Hospital Sungai Buloh; Hospital Pakar Kanak-kanak UKM; Hospital Rehabilitasi Cheras; Hospital Angkatan Tentera Tuanku Mizan; HKL; Pusat Perubatan Universiti Malaya; Hospital Canselor Tunku Mukhriz UKM; dan Hospital Putrajaya.

Data 4 Julai 2021


Peguam beri penjelasan empat MP Bersatu Sabah keluar parti perlu kosongkan kerusi

Terdapat liputan media yang meluas selepas beberapa ahli Bersatu Sabah bertindak keluar parti mereka.

Justeru, persoalan yang timbul ialah adakah Perkara 49A Perlembagaan Persekutuan yang baharu terpakai kepada mereka.

Gabungan Rakyat Sabah (GRS) bukan parti politik. GRS adalah gabungan politik berdaftar rasmi. Salah seorang ahlinya merupakan ahli parti politik Bersatu.

Jadi ia adalah gabungan politik parti politik bukan parti politik individu.

Secara dasarnya parti politik adalah ahli kepada GRS bukan individu parti masing-masing. B

agaimanapun semakan mesti dilakukan dengan Jabatan Pendaftar Pertubuhan (RoS) untuk melihat sama ada individu tersebut adalah ahli parti GRS.

Saya meragui perkara ini kerana individu yang sudah menjadi ahli parti masing-masing seperti Bersatu, PBS, Star, dan lain-lain tidak boleh menjadi ahli parti politik lain.

Di bawah Perkara 49A baharu, Jika ahli Parlimen meletak jawatan atau berhenti menjadi ahli parti politik tertentu, dalam kes ini parti Bersatu, ahli Parlimen tersebut perlu mengosongkan kerusinya di bawah undang-undang baharu.

Satu-satunya pengecualian jika parti politik itu sendiri misalnya Bersatu adalah berhijrah secara en bloc dari satu gabungan parti politik ke parti politik yang lain.

Dalam kes ini hanya ahli tertentu Bersatu yang berhijrah ke gabungan lain.

Kita juga perlu melihat apabila calon-calon ini bertanding dalam PRU, mereka adalah ahli parti mana dan di bawah manifesto parti mana yang mereka wakili semasa Pilihan Raya Umum (PRU).

Pada asasnya Artikel 49A Perlembagaan Persekutuan menyatakan:

1. Selepas pilihan raya jika ahli Parlimen meletak jawatan atau berhenti menjadi ahli parti politik, kerusinya kosong. Ia tidak menyebut tentang gabungan politik.

2. Jika Ahli Parlimen menyertai parti politik lain, mereka juga perlu mengosongkan kerusinya. Jadi jika dalam kes ini, Ahli Parlimen memilih untuk keluar Bersatu, adakah mereka tidak akan menyertai parti lain?

GRS bukan parti politik berdaftar tetapi gabungan parti politik berdaftar.

Jadi sekarang, jika individu-individu Ahli Parlimen ini keluar dari Bersatu, parti politik manakah mereka sekarang?

Sebarang pertukaran parti daripada parti asal mereka akan membangkitkan persoalan berhubung Artikel 49A.

Ada yang mengatakan 49A baharu tidak terpakai untuk Sabah kerana ia belum dibentangkan dan diterima pakai.

Saya percaya ini hanya berkaitan dengan kerusi DUN bukan kerusi persekutuan.

Perlembagaan Persekutuan terpakai kepada semua termasuk Sabah dan Sarawak.

Perkara 49A mengenai anti lompat telah dimasukkan ke dalam Perlembagaan Persekutuan. Oleh itu secara semula jadi ia mengikat semua ahli Parlimen Dewan rakyat.

Bagaimanapun di bawah 49A, ia terserah kepada Yang di-Pertua Dewan untuk mengesahkan kekosongan sementara sekiranya ada menerima pemberitahuan bertulis daripada mana-mana ahli Dewan Rakyat.

Rajan Navaratnam

Peguam

*Kenyataan asal dalam bahasa Inggeris diterjemahkan ke bahasa Melayu.


OPR diramal naik lagi 25 mata, rakyat bakal terbeban: OCBC Bank

Bank Negara Malaysia (BNM) dijangka menaikkan 25 mata asas lagi dalam Kadar Dasar Semalaman (OPR) yang dijangka diputuskan dalam mesyuarat akan datang pada 8 September 2022, kata OCBC Bank.

Dalam kenyataan hari ini, Ketua Ahli Ekonominya Selena Ling berpendapat bahawa bank pusat itu dijangka hanya berhenti mengambil langkah tersebut pada November 2022 bagi menilai keseimbangan antara risiko inflasi dan kemelesetan sebelum mengambil tindakan selanjutnya, lapor Bernama.

“Melangkah ke hadapan, kami mengunjurkan BNM akan terus meningkatkan kadar tersebut. Dalam persekitaran suasana kadar faedah global yang meningkat dan tekanan inflasi domestik, terdapat kemungkinan kenaikan OPR berturut-turut berbanding kitaran kenaikan lebih panjang,” katanya.

BNM telah bertindak menaikkan 25 mata asas lagi OPR kepada 2.25 peratus pada mesyuarat keempat Jawatankuasa Dasar Monetari (MPC) bagi tahun ini.

Beliau berkata, langkah mengetatkan dasar monetri itu akan dilaksanakan apabila ekonomi dijangka masih mencatatkan pemulihan kukuh secara umumnya biarpun momentumnya perlahan akibat faktor global.

Berikutan itu, katanya, adalah sesuatu yang positif untuk melihat Malaysia memulakan tahun ini dengan lebih kukuh termasuk keluaran dalam negara kasar (KDNK) mencatat pertumbuhan lebih tinggi daripada dijangkakan iaitu 5.0 peratus.

Namun, beliau berkata, cabaran yang mungkin dihadapi akibat kemelesetan ekonomi negara-negara utama dijangka menimbulkan cabaran lebih besar terhadap ekonomi Malaysia.

“Bagaimanapun, kita masih bernasib baik (kerana mampu) mencatat pemulihan dalam permintaan domestik dan komponen eksport yang tidak boleh diabaikan kerana kesannya terhadap ekonomi keseluruhannya terutama menerusi pemulihan aspek pekerjaan,” katanya.

Sehubungan itu, Ling berkata biarpun unjuran OCBC bagi pertumbuhan KDNK tahun penuh akan meningkat akibat kenaikan lebih tinggi di luar jangkaan pada suku pertama, tinjauan bagi tempoh berbaki tahun ini adalah tidak menggalakkan.

“Secara keseluruhannya, kami kini menjangkakan pertumbuhan bagi tahun penuh 2022 adalah pada 5.7 peratus berbanding 5.4 peratus sebelum ini.

“Di samping itu, sekiranya pertumbuhan ke destinasi eksport utama seperti China dan Amerika Syarikat mula susut, pertumbuhan Malaysia juga mungkin terjejas biarpun kadarnya masih memuaskan,” katanya.